text:
БР Финанстар министрлығы бюджет сығымдарының һөҙөмтәлелеген арттырыуға аҡса аласаҡ
Башҡортостан бюджет сығымдарының һөҙөмтәлелеген арттырыу буйынса төбәк программаһын өҫтәмә финанслауға 63,2 миллион һум күләмендә аҡса аласаҡ.
Федераль субсидия конкурс нигеҙендә бирелә. Конкурста ҡатнашыуға заявка һәм тейешле документтарҙы Рәсәй Финанстар министрлығына БР Финанстар министрлығы ла тапшырған.
Төбәктең Финанстар министрлығы мәғлүмәттәре буйынса, республика иң яҡшы күрһәткестәр буйынса төҙөлгән 15 субъект исемлегендә туғыҙынсы урында тора.
Федераль ҡаҙнанан төбәк бюджетына йүнәлтеләсәк субсидия автоматлаштырылған идара итеү системаһын индереүгә, электрон төрҙә дәүләт хеҙмәттәре күрһәтеү сиктәрендә ведомство-ара килешеп эш итеүҙе үҫтереүгә һәм бюджет сығымдарының һөҙөмтәлелеген артабан арттырыу буйынса башҡа сараларға тотоноласаҡ.


c: text/html

text:
Рөстәм Хәмитов Өфөлә хеҙмәт хаҡы һәм эшһеҙлек мәсьәләләрен хәл итеүҙе талап итте
Башҡортостан Президенты Өфө халҡының хеҙмәт хаҡы кимәлен арттырыуҙы һәм эшһеҙлекте кәметеүҙе Өфө ҡалаһының яңы башлығы Ирек Ялалов алдында торған төп бурыстарҙың береһе тип иҫәпләй. Был проблемаларҙы ул Өфөнөң ҡала Советы ултырышында билдәләне.
Рөстәм Хәмитов Екатеринбург ҡалаһын миҫалға килтерҙе. Унда уртаса хеҙмәт хаҡы кимәле 28 мең һум тәшкил итә. Өфөлә иһә — ни бары 24 мең.
— Был дүрт мең – күрше ҡалалар өсөн ярайһы уҡ ҙур айырма, — тип иҫәпләй республика Президенты. – Шул уҡ ваҡытта 24 меңдең дә күп кенә өфөлөләр өсөн барып етмәҫлек кимәл булыуын аңлайбыҙ.
Рөстәм Хәмитов Өфөнөң, Мәскәү менән Санкт-Петербургты иҫәпкә алмағанда, илдең миллионлы ҡалалары араһында сәнәғәт производствоһы лидеры булыуын иҫкә төшөрҙө. Ә Өфөлә табышһыҙ урта һәм ҙур предприятиеларҙың сағыштырма ауырлығы Рәсәйҙә иң түбәне.
— Тимәк, беҙҙең предприятиелар яҡшы эшләй, — тине Башҡортостан Президенты. — Ни өсөн һуң хеҙмәт хаҡын түләмәйҙәр? Ни өсөн уны арттырмайҙар? Быны хәл итергә кәрәк.
Хеҙмәт хаҡының тейешле кимәлдә булмауы менән бер рәттән ҡалала эш урындары етмәү проблемаһы ла киҫкен тора. Уны ла хәл итеү зарур, сөнки эшһеҙлек халыҡта ҡәнәғәтһеҙлек тыуҙыра, һәм был ғәҙел күренеш.
Рөстәм Хәмитов, өфөлөләрҙең үҙҙәре өсөн эш урындары етмәү проблемаһынан тыш, баш ҡаланың бөтә республиканан кешеләрҙе тартып тороусы магнит булыуына иғтибарын йүнәлтте. Һөҙөмтәлә хеҙмәт баҙарында конкуренция арта. Йыш ҡына кешеләр профессиональ сифаттар түгел, ә яҡташлыҡ принцибы буйынса эшкә алына.
— Ә өфөлөләргә ҡайҙа барырға? – тигән һорау бирҙе республика Президенты. – Был проблемалар хаҡында асыҡтан-асыҡ әйтергә кәрәк.

robotstxt: allowed

filter: keep


text:
Машина хужаһына ҡайтарып бирледе
Машина урлау осраҡтары кәмемәй. Автоинспекторҙар бурҙы тотоу өсөн махсус операция иғлан итә.
Хоҡуҡ һаҡлау органдары хеҙмәткәрҙәре әйтеүенсә, урланған машина салонындағы барыһы ла, шул иҫәптән руль артындағы егет тә иҫерек була.
Йыл башынан Өфөлә 162 машинаны урлағадар. Уларҙың 14-е табылмаған. Шулай ҙа ҡарттарҙың шайтан ғына өмөтһөҙ тигәне елдән түгел, тормоштан алынған булыуы ла дөрөҫ.
Мәҫәлән, Өфөлә 3 йыл элек юғалған машинаны табып хужаһына ҡайтарып биргәндәр. 10-сы модель Жигулиҙы 2006-сы йылдың октябрендә Дуҫлыҡ монументы эргәһенән ҡыуып алып китәләр. Ике көн элек патруль хеҙмәткәрҙәре уны Комаров урамында осраҡлы табалар.
Милиционерҙар фаразлауынса, бурҙар урланған машинаны гаражда һаҡлағандар, һата алмағас, 3 йыл гаражда һаҡлағандан һуң урамға сығарып ташлағандар.


text:
Фото:
Өфөлә йәштәр сәйәсәте өлкәһе хеҙмәткәрҙәренең бөтә Рәсәй һөнәри оҫталыҡ бәйгеһенең тәүге көнө старт алды
Фото:
Конкурстың беренсе көнө программаһында — өс һынау. Улар «Йәшел сауҡалыҡ» шифаханаһы нигеҙендә үтә.
Иҫегеҙгә төшөрәбеҙ, йәштәр сәйәсәте өлкәһе хеҙмәткәрҙәренең бөтә Рәсәй һөнәри оҫталыҡ бәйгеһе финалында ҡатнашыу өсөн Өфөгә бөтә илдән 90 кеш йыйылды. Сараны асыу тантанаһы көн элгәре Конгресс-холда үтте.
Форумда ҡатнашыусыларҙы, эксперттарҙы һәм ҡунаҡтарҙы сәләмләп, Башҡортостан Республикаһы Хөкүмәтенең Премьер-министр урынбаҫары Зөһрә Рәхмәтуллина былай тине: «Бөгөнгө көнөбөҙ һәм киләсәгебеҙ рухи һәм физик яҡтан сәләмәт, интеллектуаль йәһәттән үҫешкән һәм әүҙем ижади эшмәкәрлек алып барған йәштәрҙән тора».
Программаны матур концерт дауам итте. Әлеге конкурс программаһы сараларға бай, ҡатнашыусылар ваҡыты минутлап бүленгән – оҫталыҡ кластары, ток-шоу, интеллектуаль уйындар, практик күнекмәләр һәм башҡалар.
Дәүләт йәштәр сәйәсәтенең иң яҡшы хеҙмәткәрҙәре бер нисә номинация буйынса һайланасаҡ. Бәйгелә ҡатнашыусыларҙың оҫталығын һәм тәжрибәһен ғилми мәктәптәр вәкилдәре, алдағы конкурстарҙа еңеүселәр, йәштәр менән эшләүсе белгестәр баһалаясаҡ.
Сараны ябыу һәм еңеүселәрҙе тәбрикләү тантанаһы 21 октябрҙә Конгресс-холда үтәсәк.


text:
Башҡорт опера һәм балет театрының «Спартак» спектакле мәскәүлеләрҙе хайран ҡалдырҙыФото: Анвар Галеев (Москва)
Башҡорт опера һәм балет театрының «Спартак» спектакле мәскәүлеләрҙе хайран ҡалдырҙы
Башҡорт опера һәм балет театрының «Спартак» спектакле мәскәүлеләрҙе хайран ҡалдырҙыФото: Анвар Галеев (Москва)
Илебеҙ баш ҡалаһында Мәскәү ҡорос һәм иретмәләр институтының Мәҙәниәт һарайы сәхнәһендә уникаль мәҙәни ваҡиға булды – «Донъя классикаһы шедеврҙары – Бөтә Рәсәй өсөн» проекты сиктәрендә Башҡорт дәүләт опера һәм балет театры һәм Империя Рус балеты Мәскәү тамашасыларына Арам Хачатуряндың «Спартак» легендар балетын күрһәтте. Спектакль, баш ҡала тәнҡитселәре фекеренсә, Башҡортостан бейеүселәренең юғары башҡарыу оҫталығын күрһәтте, тип хәбәр итте Мәскәүҙәге Башҡортостан яҡташтар берлеге активисы Фаягөл Йоносова.
Проекттың художество етәксеһе – билдәле бейеүсе һәм балетмейстер, Рәсәйҙең атҡаҙанған сәнғәт эшмәкәре Гедиминас Таранда, ә спектаклде быйыл йыл башында классик балет сәнғәте мэтры Юрий Григорович ҡуйҙы. Сағыу балет тәүге тәпҡыр яҙын Өфөлә донъя күрҙе. Театр өсөн ул һис шикһеҙ ҙур уңыш булды, сөнки теләһә ҡайһы коллектив ҡатмарлы техникала ҙур күләмле спектакль ҡуя алмай.
Бынан тыш, Мәскәү өсөн «Спартак» ты ҡарау – ул сағыштырыу өсөн сәбәп: ошо уҡ балет бөгөн Рәсәйҙең Ҙур театры сәхнәһендә бара. Әйтергә кәрәк, Башҡортостан артистары юғары оҫталыҡ күрһәтте. Баш күтәргән гладиаторҙар юлбашсыһы Спартак ролен башҡарыусы Бөтә Рәсәй конкурстары лауреаты Рөстәм Исхаков, Рим полководецы Красс ролен башҡарыусы Олег Шәйбәков, Спартактың һөйгән йәре Фригияны уйнаған Башҡортостандың атҡаҙанған артисы Валерия Исаева, куртизанка Эгиния ролендә Софья Гаврюшина Мәскәү тамашасыһында һоҡланыу уятты. Тамашасылар Өфө артистарын бик йылы ҡабул итте.
Баш ҡалала ҡуйған спектакле менән Башҡорт дәүләт опера һәм балет театры труппаһы Рәсәй буйлап гастроль турын асты. «Донъя классикаһы шедеврҙары – Бөтә Рәсәй өсөн» проекты сиктәрендә артистар легендар спектаклде Тулала, Архангельскиҙа һәм илебеҙҙең башҡа бик күп ҡалаларында күрһәтәсәк.


text:
Стәрлетамаҡ районы малсылары 26 мең тоннанан ашыу һөт һауып алған
Стәрлетамаҡ районы аграрийҙары бөгөн ураҡ буйынса ғына түгел, йыл башынан алып тулайым һауым буйынса ла алдынғы урында. 26 авгусҡа ҡарата районда һөт етештереү күләмдәре 26252 тоннаға еткән. Ағымдағы йыл башынан алып был республикалағы иң юғары күрһәткес, тип хәбәр иттеләр БР Ауыл хужалығы мигнистрлығының матбуғат хеҙмәтендә.
Саҡмағош малсылары 24937 тонна һөт һауған, былтырғы кимәлдән был 1813 тоннаға күберәк. Тәүге өсәү исемлегендә һуңғылары булып Дүртөйлө районы малсылары килә. Бында йыл башынан алып һауым 21 мең тоннанан артҡан.
Республиканың биш районында бер һыйырҙан һауылған һөт буйынса өс меңлек сик үтелгән. Миҫал өсөн, Тәтешле районында һәр һыйырҙан 3522 кг һөт һауылған. Етештереүсәнлек былтырғы йыл менән сағыштырғанда 285 килограмға артҡан. Саҡмағош районы ла лидерҙар иҫәбендә, унда һәр һыйырҙан — 3474 кг, Стәрлетамаҡ районында – 3259 кг, Өфө районында – 3161 кг, Дүртөйлө районында 3048-шәр кг һөт һауыла.


text:
Ҡазанда бөтә Рәсәй форумында Башҡортостан ирекмәндәре республика менән таныштыра Фото: Башҡортостан Эшҡыуарлыҡ һәм туризм буйынса дәүләт комитеты
Ҡазанда бөтә Рәсәй форумында Башҡортостан ирекмәндәре республика менән таныштыра
Ҡазанда бөтә Рәсәй форумында Башҡортостан ирекмәндәре республика менән таныштыра Фото: Башҡортостан Эшҡыуарлыҡ һәм туризм буйынса дәүләт комитеты
ӨФӨ, 2016 йыл, 5 май. /«Башинформ» мәғлүмәт агентлығы, Галина Бахшиева/.
Башҡортостан ирекмәндәре бөгөн Ҡазанда асыласаҡ «i.Pro» I Бөтә Рәсәй туристик ирекмәндәр форумында республика менән таныштыра.
Форумдың маҡсаты — илдә туризм өлкәһендә ирекмәндәр хәрәкәтен үҫтереү. Ойоштороусылар һүҙҙәренсә, «i.Pro» ирекмәндәргә эске һәм тышҡы туризмды үҫтереү йәһәтенән кәрәкле белем алыу өсөн һәйбәт майҙансыҡ буласаҡ.
Башҡортостан Эшҡыуарлыҡ һәм туризм буйынса дәүләт комитетының матбуғат хеҙмәтендә хәбәр итеүҙәренсә, сарала илдең төрлө төбәктәренән 200-ҙән ашыу волонтер ҡатнаша. Ҡатнашыусылар алдында үҙ төбәгенең туристик ҡеүәте менән таныштырыу, шулай уҡ туристик ирекмәндәр хәрәкәтен үҫтереү өлкәһендә мөһим мәсьәләләрҙе тикшереү бурысы тора.
«i.Pro» форумы 8 майға тиклем эшләй.


text:
Парламентта электрон ҡултамғалар ҡулланыласаҡ
Дәүләт йыйылышы - ҡоролтай депутаттары парламент каникулдарынан һуң көҙгө сессияла эш башлай.
Декабрь айынан депутаттар документтарҙың электрон әйләнешен тәъмин итеүсе директум системаһы менән эшләй башлаясаҡ. Был программа электрон ҡултамғалар ҡулланыуҙы күҙаллай, тимәк депутаттарға яуаплылыҡ та өҫтәлә.
Константин Толкачев әйтеүенсә, депутаттар эшмәкәрлеге тәү сиратта Башҡортостан президентының дәүләт йыйылышы-ҡоролтайға хатына таянып ҡороласаҡ. Бынан тыш, көҙгө сессияла айырым хоҡуҡи документтарҙы үҙгәртеү һәм байтаҡ яңы закон проекттарын ҡабул итеү маҡсаты тора.


text:
Башҡортостан юлдар төҙөлөшөнә федераль бюджеттан 2,5 млрд һумдан ашыу аҡса аласаҡ
2011 йылда Башҡортостандың транспорт комплексы объекттарын төҙөүгә һәм реконструкциялауға федераль бюджеттан 2,583 миллиард һум йүнәлтеү планлаштырыла.
Был аҡсаның ҙур өлөшөн – 2,316 миллиардты — республика «2010-2015 йылдарға Рәсәйҙең транспорт системаһын үҫтереү» федераль маҡсатлы программаһы буйынса аласаҡ. Шуның 305 миллионы «Граждандар авиацияһы» ярҙамсы программаһын тормошҡа ашырыуға, атап әйткәндә, «Өфө» халыҡ-ара аэропортында аэродром япмаларын яңыртыу һәм яҡтылыҡ-сигнал ҡорамалдарын алмаштырыу проектын эшләүгә тәғәйенләнгән.
«Автомобиль юлдары» ярҙамсы программаһын ғәмәлгә ашырыуға 2,01 миллиард һумдан ашыу аҡса бүлеү ҡаралған. Ул М-5 «Урал» һәм М-7 «Волга» федераль автомобиль юлдарының Башҡортостан аша үткән участкаларын төҙөүгә һәм реконструкциялауға, шулай уҡ республиканың Саҡмағош, Стәрлетамаҡ, Әбйәлил, Мишкә, Бүздәк һәм Тәтешле райондары ауылдарына юлдар һалыуға йүнәлтеләсәк.
«2009-2015 йылдарға Рәсәй Федерацияһының һауа хәрәкәтен ойоштороу берҙәм системаһын модернизациялау» маҡсатлы федераль программаһы буйынса Башҡортостан 2,4 миллион һум алырға тейеш. Был аҡсаны һауа хәрәкәте менән идара итеү средстволары комплексын реконструкциялау һәм техник яҡтан ҡайтанан йыһазландырыу, Өфө аэропортында осоштарҙы һәм электр элемтәһен радиотехник тәьмин итеү буйынса проект эштәренә йүнәлтеү планлаштырыла.
Бынан тыш, «Берҙәм Рәсәй» партияһының «Рәсәйҙең яңы юлдары» проекты программаһы буйынса Өфө ҡалаһы урамдарын киңәйтеүгә республикаға 265 миллион һум бүленәсәк.


text:
Республика балалары Санкт-Петербургта халыҡ-ара фестивалдә ҡатнашасаҡ
Республиканан 20 бала Санкт-Петербургҡа юлланды. Улар мөмкинлектәре сикләнгән балаларҙың бишенсе Халыҡ-ара ижади фестиваль-конкурсында ҡатнашасаҡ.
Йәмғиәттең иғтибарын инвалид балаларҙың ижадына йәлеп итеү сараның төп маҡсаты булып тора. Бынан тыш, фестиваль төрлө илдәрҙәге инвалид балаларҙың ижади бәйләнештәрен киңәйтеүгә йүнәлтелгән.
Башҡортостандан ҡатнашыусылар музыка, бейеү сәнғәте, шулай уҡ һынлы сәнғәт кеүек номинацияларҙа үҙҙәренең һәләттәрен күрһәтәсәк.
БР Хеҙмәт һәм халыҡты социаль яҡлау министрлығының матбуғат хеҙмәте етәксеһе Эльмира Кожаева һүҙҙәре буйынса, республиканың йәш таланттары был конкурста тәүгә ҡатнаша.
– Нигеҙҙә Башҡортостан исеменән II «Таланттар йондоҙлоғо» асыҡ республика һаулыҡ мөмкинлектәре сикләнгән балалар һәм үҫмерҙәр ижады конкурсында еңеүселәр һәм уның призерҙары сығыш яһаясаҡ. Был конкурс үткән йылдың сентябрь-ноябрь айҙарында Өфөлә үтте, — тип аныҡлыҡ индерҙе Эльмира Кожаева.
Фестиваль Рәсәй Хөкүмәте, РФ Дәүләт Думаһы, РФ Дәүләт Думаһының Федерация Советы, Санкт-Петербург Хөкүмәте ярҙамында үткәрелә.


text:
Рәсәй көнөндә Өфөлә Рөстәм Хәмитов фитнес-клубта булды һәм скейт-паркты астыФото: Олег Яровиков
Рәсәй көнөндә Өфөлә Рөстәм Хәмитов фитнес-клубта булды һәм скейт-паркты асты
Рәсәй көнөндә Өфөлә Рөстәм Хәмитов фитнес-клубта булды һәм скейт-паркты астыФото: Олег Яровиков
12 июндә Рөстәм Хәмитов Өфө буйлап эш сәфәрендә йөрөнө. Төбәк башлығы Ибраһимов бульварында, Иван Яҡутов исемендәге мәҙәни һәм ял итеү паркы менән йәнәш урынлашҡан, «Күл буйындағы йорт» комплексына ингән йорттарҙың береһен ҡараны. Рөстәм Хәмитов фатирҙарҙың береһенә инде, спорт майҙансығын ҡараны, төҙөүселәр менән аралашты. Уға өс секциянан торған йортта бөтә кәрәкле инфраструктураның булыуын хәбәр иттеләр. Бөтә уңайлыҡтары булған йортта яҡшы планировка, өс метрлыҡ түбә, консьерж бар. Бынан тыш, проект буйынса 34 автомобиль урынына ер аҫты туҡталҡаһы ҡаралған, ә йәшәү өсөн фатирҙар икенсе ҡаттан башлана, сөнки беренселә хеҙмәтләндереү предприятиелары урынлашасаҡ.
Рөстәм Хәмитовҡа һәр саҡ нисек яҡшы физик формала ҡалыу серҙәрен «Зоргефитнес» яңы күп функциялы спорт-сәләмәтләндереү комплексында күрһәттеләр. Профессиональ тренерҙар, тәжрибәле инструкторҙар һәм табиптар күҙәтеүе һәм контроле аҫтында аҙна буйына тәүлек әйләнәһенә бассейнда йөҙөргә, тренажерҙарҙа шөғөлләнергә, яңы фитнес-программаларҙы үҙләштерергә, яратҡан спорт төрҙәрендә оҫталыҡты шымартырға мөмкин. Ике ҡатлы клуб Мәжит Ғафури исемендәге Мәҙәни һәм ял итеү паркының урман-парк зонаһында урынлашҡан.
Ә фитнес-үҙәк менән йәнәш ысын «экстремаль ожмах» урынлашҡан. Яңы скейт-парк 12 июндә асылды. Рөстәм Хәмитов уның хөрмәтле ҡунағы булды. «Башинформ» мәғлүмәт агентлығы алдан хәбәр итеүенсә, дүрт мең квадрат мет майҙандағы полигон Ғафури паркында картинг өсөн элекке майҙансыҡта урынлашҡан. Роллерҙар өсөн ҡулайламаларҙы Конгресс-холдың түбәнге майҙансығынан алып ҡуйғандар. Асыу хөрмәтенә паркта урам спорты яратыусылары өсөн ярыштар уҙҙы.


text:
Йәкшәмбе йәрминкәләрендә 4 мең тонна продукция һатылған
Республикала 15-16 октябрҙә үткән ауыл хужалығы йәрминкәләрендә 4100 тонна продукция һатылған. БР Сауҙа һәм ҡулланыусылар хоҡуҡтарын яҡлау буйынса дәүләт комитетынан хәбәр итеүҙәренсә, ауыл халҡы 145 тонна һыйыр ите, 84 тонна сусҡа ите, 21 тонна һарыҡ ите, 5 тонна йылҡы ите, 28 тонна ҡош ите һатҡан. Ҡала халҡы ҡышҡылыҡҡа йәшелсәләр запасы ла туплаған. Ике ял көнөндә улар 2,1 мең тонна картуф, 168 тонна кишер, 840 тонна һуған, 109,4 тонна сөгөлдөр, 505 тонна кәбеҫтә һатып алған. Бал элеккесә ҙур һорау менән ҡуллана. Йәрминкәләрҙә 96 тонна бал һатылған.
Һуңғы йәрминкә йомғаҡтары буйынса һыйыр итенең бер килоһы уртаса — 180-250 һум, сусҡа итенеке — 150-200 һум, картуф — 10-12 һум, һуған менән кишер 13-14 һум, кәбеҫтәнеке 8-10 һум тәшкил иткән.
Республика буйынса йәмғеһе 52 сауҙа майҙаны ойошторолған, шуларҙың 18-һе — Өфөлә. Йәрминкәләргә 172 мең кеше килгән.


text:
Төбәктә Ололар көнөндә пенсионерҙарға һәм ветерандарға айырыуса ҙур иғтибар бүленәсәк
Халыҡ-ара ололар көнө, 1 октябрь, Башҡортостанда «көнкүрештә тиҙ ярҙам күрһәтеү (торлаҡты ремонтлау, уны ҡышҡылыҡҡа әҙерләү, уңыш йыйыу, утын әҙерләү), мохтаж булған оло йәштәге граждандарға матди ярҙам күрһәтеү, ташламалар нигеҙендә көнүреш хеҙмәттәрен күрһәтеү маҡсатында айлыҡтар, декадниктар, аҙналыҡтарға» нигеҙ һалырға тейеш. Был хаҡта БР Хөкүмәте Премьер-министры урынбаҫары Лилиә Ғүмәрова хәбәр итте. Вице-премьер хакимиәт башлыҡтарына һәм республиканың бюджет ойошмалары етәкселәренә Халыҡ-ара ололар көнөнә арналған сараларҙы әүҙем күтәреп алыу үтенесе менән мөрәжәғәт итте, тип хәбәр иттеләр Башҡортостан Хөкүмәтенең матбуғат хеҙмәтенән.
Лилиә Ғүмәрова ҡул ҡуйған хатта билдәләнеүенсә, был көн байрамға формаль ҡараштан алыҫ торорға тейеш.
– Оло йәштәгеләр ихтирамға һәм иғтибарға лайыҡ. Үҙҙәренең тормошонда улар ғәйәт ҙур эштәр башҡарған: Бөйөк Ватан һуғышында еңеү, балаларҙың һәм Ватаныбыҙҙың яҡты киләсәге өсөн фиҙаҡәр хеҙмәт итеү. Киләһе быуындар өсөн улар ныҡлыҡ, батырлыҡ, хәрби һәм хеҙмәт дуҫлығы өлгөһө булды һәм булып ҡаласаҡ, — тип иҫәпләй вице-премьер.


text:
Рәсәй Президенты Өфөнөң Беренсе собор мәсетендә булды
Рәсәй Президенты Дмитрий Медведев Өфөнөң Беренсе собор мәсетендә һәм Рәсәй мосолмандарының Үҙәк диниә назараты резиденцияһында булды.
Дәүләт башлығы мәсетте ремонтлау барышын ҡараны һәм республика Президенты Рөстәм Хәмитов, Рәсәйҙең юғары мөфтөйө Тәлғәт Тажетдин менән әңгәмә үткәрҙе. Һөйләшеү илдә һәм республикала милләт-ара һәм конфессия-ара татыулыҡты нығытыу темаһына ҡағылды.
— Башҡортостан – төрлө милләт һәм дин кешеләре күп быуаттар дауамында бер-береһе менән тыныслыҡта һәм татыулыҡта йәшәгән төбәк ул, – тине Президент Дмитрий Медведев. – Милләт-ара берҙәмлеккә һәм тыныслыҡҡа булышлыҡ итеү һәр саҡ дәүләт хәстәрлеге булды. Беҙ артабан да ошо берҙәмлекте нығытыуға булышлыҡ итәсәкбеҙ.
Дмитрий Медведев әйтеүенсә, бөгөн илдә ошо тыныслыҡты юҡҡа сығарырға тырышҡан мөгөҙлө лә, ике аяҡлы ла “шайтандар” етерлек. Уларға ҡаршы һүҙ менән түгел, ә эш менән көрәшергә кәрәк, тигән фекерҙә Рәсәй Президенты.
Юғары мөфтөй Тәлғәт Тажетдин билдәләүенсә, Рәсәй мосолмандарының Үҙәк диниә назараты бәхәсле хәлдәр тыуған осраҡта тәү сиратта һүҙ менән эш итә. РФ Президентының ҡарашын юғары мөфтөй дөйөм алғанда хупланы.
Тәлғәт Тажетдин Дмитрий Медведевҡа Рәсәй мосолмандарының Үҙәк диниә назараты тарихы тураһында һөйләне, нәзәкәтле итеп биҙәлгән шамаилдарын, ҡала төҙөлгән осорҙа Өфөнөң тәүге мәсете сағылған һүрәтте күрһәтте.
БР Президенты һәм юғары мөфтөй менән әңгәмәләшкәндән һуң Дмитрий Медведев Диниә назараты мөфтөйәте менән аралашты һәм иҫтәлеккә фотоға төштө.


text:
Башҡортостанда «Матбуғат балы» премияһына дәғүә итеүселәр өсөн тауыш биреү башланды
ӨФӨ, 2015 йыл, 16 декабрь. /«Башинформ» мәғлүмәт агентлығы, Ләйлә Аралбаева/.
Республикала «Матбуғат балы» премияһына дәғүә итеүселәр өсөн тауыш биреү башланды. Ғәҙәттәгесә, асыҡ тауыш биреү юлы менән «Йыл журналисы», «Иң яҡшы матбуғат хеҙмәте», «Мәғлүмәттәр йәһәтенән иң асыҡ компания», «Иң яҡшы корпоратив баҫма» билдәләнә.
«Йыл журналисы» номинацияһында премияға 27 республика һәм район киң мәғлүмәт саралары хеҙмәткәре дәғүә итә. Бөгөн «Башҡортостан ҡыҙы» журналынан Гөлнара Хәлфетдинова менән Башҡортостан юлдаш телеканалының мәғлүмәт хеҙмәтенән Альбина Хәйруллина алда бара. Башҡа өс номинацияларҙа — өсәр дәғүәсе. Бойондороҡһоҙ сайтта теркәлгән ҡулланыусылар ғына кандидат өсөн тауыш бирә ала. Тауыш биреү 17 декабрҙә киске сәғәт 6-ла тамамлана.
Матбуғат балы 21 декабрҙә Өфөлә ойошторола.


text:
Президент хакимиәтенең элекке етәксеһе вафат
Ҡаты ауырыуҙан һуң юридик фәндәр докторы, профессор, Башҡорт Дәүләт аграр универститеты ректоры Илдар Ғимаев вафат булды.
Хатта "Берҙәм Рәсәй" фирҡәһенең төбәк бүлексәһендә Хәбировты Мәскәүгә алыуҙы, әлбиттә, был шулай була ҡалһа, Мортаза Рәхимов карьераһының һүнә барыуы тип баһалайҙар. Президент хакимиәтендәге сығанаҡтар Хәбиров әфәндене Рәсәй президенты хакимиәтенә эшкә саҡырыуҙың үҙ маҡсаты барлығын, тиҙҙән уның Башҡортостанға президент булып ҡайтасағын билдәләй. Был турала, әлбиттә, республика матбуғаты түгел, федераль киң мәғлүмәт саралары хәбәр итә. Хәбиров китмәгән, әммә урынына кем ҡалыры бөгөндән үк билдәле. Ҡайһы бер сығанаҡтарҙан алынған мәғлүмәттәргә ҡарағанда, был вазифаны Фатих Ҡаҙаҡбаев алыуы ихтимал. Был инде премьер Сарбаевтың позициялары нығыныу тигәнде аңлата. Республика президентының Рәсәй көнөнә арналған тантаналарҙа ҡатнашмауы төрлө имеш-мимештәргә сәбәп булды. Әммә кисә байрамдан һуң 4 көн үткәс президенттың матбуғат хеҙмәте Мортаза Рәхимов төнъяҡ-көнбайыш райондарҙың социаль-иҡтисади хәле менән танышты, тип хәбәр итте.


text:
БР Үҙәк һайлау комиссияһының 2013 йылға эш планы раҫланды
Башҡортостан Республикаһы Үҙәк һайлау комиссияһының 16-сы ултырышында Комиссияның 2013 йылға эш планы раҫланды, ултырышты БР Үҙәк һайлау комиссияһы рәйесе Хәйҙәр Вәлиев алып барҙы.
Кәңәшмә барышында шулай уҡ республикала участка һайлау комиссияларының резерв составы сруктураһы тураһында ҡарар ҡабул ителде.
Ошоға бәйле резерв формалаштырыу һәм әлеге запас составтан участка комиссияһының яңы ағзаһын тәғәйенләү буйынса эш төркөмө составы раҫланы.
Бынан тыш, ҡайһы бер территориаль комиссияларҙың составында үҙгәрештәр буйынса ҡарарҙар ҡабул ителде, тип хәбәр иттеләр БР Үҙәк һайлау комиссияһынан.


text:
Башҡортостанда Бәләкәй дәүләт идара итеү академияһы асылдыФото: Олег Яровиков
Башҡортостанда Бәләкәй дәүләт идара итеү академияһы асылды
Башҡортостанда Бәләкәй дәүләт идара итеү академияһы асылдыФото: Олег Яровиков
Башҡортостанда Бәләкәй дәүләт идара итеү академияһы асылды. РФ Президентының Волга буйы федераль округындағы тулы хоҡуҡлы вәкиле Григорий Рапота инициативһы буйынса һәм Башҡортостан Президенты Мортаза Рәхимов ярҙамында асылған академия Башҡорт дәүләт университеты нигеҙендә эшләйәсәк. Республика юғары уҡыу йорттарының 30 студенты уның тәүге тыңлаусылары буласаҡ.
Асыу тантанаһында БР буйынса Баш федераль инспектор Петр Капишников, БР Президенты ҡарамағындағы Дәүләт советнигы Сергей Лаврентьев, БР Президенты Хакимиәте етәксеһе урынбаҫары Зәки Насиров, БДУ ректоры Мөхәмәт Харрасов ҡатнашты.
Үҙ һөнәре итеп дәүләт идара итеүен һайлаған студенттарҙы әҙерләүгә йүнәлтелгән тәүге бындай уҡыу йорттары 2006 йылда Түбәнге Новгородта һәм Пермдә барлыҡҡа килде, һәм хәҙер улар Волга буйы федераль округының бөтә 14 субъектында ла эшләй. Әйткәндәй, Бәләкәй дәүләт идара итеү академияһының 150 тыңлаусыһы дәүләт идаралығы органдарында эшләргә саҡырыу алды. Волга буйы федераль округының Бәләкәй дәүләт идара итеү академияһын тамамлаусы 500-гә яҡын кеше 2009 йыл йомғаҡтары буйынса федераль кадрҙар резервына индерелде лә инде.
БР буйынса баш федераль инспектор Петр Капишников, хәҙер власть органдарына йәш, дәртле, профессиональ кадрҙар бик тә кәрәк, тип һыҙыҡ өҫтөнә алды.
— Беҙгә һаулыҡ һаҡлау, мәғариф өлкәһендә һәм башҡа бөтә йүнәлештәр буйынса ла белемле идарасылар кәрәк, — тине Петр Николаевич.
Ул БР Президентына был проектты яҡлағаны өсөн рәхмәт белдерҙе. Һүҙен йомғаҡлап, Петр Капишников академия тыңлаусыларына РФ Президентының Волга буйы федераль округындағы Тулы хоҡуҡлы вәкиленең ҡотлауын уҡып ишеттерҙе.
— Бәләкәй идара итеү академияһы — бөгөн Волга буйы федераль округында эшләгән бик етди проект, — тине БР Президенты ҡарамағындағы Дәүләт советнигы Сергей Лаврентьев. – Беҙҙә бөтә тармаҡтар буйынса белгестәр әҙерләгән вуздар бар, Мәскәүҙә һәм башҡа төбәктәрҙәге кеүек идара итеү һәм дәүләт хеҙмәте академиялары бар. Әммә беҙгә урындарҙа эшләгән тәғәйен практиктар етешмәй. Сифатлы, профессиональ, һөҙөмтәле идара итеү өсөн белем генә түгел, профессиональ күнекмәләр ҙә мотлаҡ.
Йәштәр ике йыл буйына белем аласаҡ, практиканы дәүләт власы органдарында үтәсәк. Уҡыу аҙағында уларға йомғаҡлау һынауы үтергә кәрәк буласаҡ. Был ҡала һәм төбәк тормошоноң актуаль мәсьәләләре буйынса индивидуаль проектты халыҡ алдында яҡлау, ижтимағи эшмәкәрлектәге һөҙөмтәләрен һәм шәхси ҡаҙаныштарын күрһәтеү, идара итеү процестарын камиллаштырыу буйынса тәҡдимдәр булыуы мөмкин.


text:
Төбәк башлығы Баймаҡ үҙәк ҡала дауаханаһының яңы корпусын һәм медтехникаһын ҡараны
Башҡортостан Президенты Рөстәм Хәмитов йома эш сәфәре барышында Баймаҡ үҙәк ҡала дауаханаһында булды.
Ул медицина персоналдары менән дауалау учрежденияһының эше һәм матди-техник базаһы тураһында әңгәмәләшеп, быйыл июль айында 19 миллион һумға һатып алынған Toshiba фирмаһы Aquilion компьютер томографияһына айырыуса иғтибар итте. Элек компьютер томографияһын үтер өсөн баймаҡтарға Сибайға йөрөргә тура килгән. Хәҙер улар юғары аныҡлыҡтағы диагностик процедураларҙы үҙ район үҙәгендә үтә ала.
Президент Баймаҡ медиктарының бындай юғары технологик ҡорамалда эшләргә әҙер булыуҙары менән ҡыҙыҡһынды. Дауахана етәкселеге билдәләүенсә, белгестәр әҙерлек үткән һәм томограф төрлө ауырыуҙарҙы диагностикалауҙа әүҙем ҡулланыла. Рөстәм Хәмитов пациенттарҙың томографта эшләнгән яңы снимоктарын ҡараны.
— Мин компьютер томографияһы кабинетының нисек эшләгәнен күрҙем һәм медициналағы юғары технологиялар Баймаҡҡа ла килеп етеүен шатланып билдәләйем, — тине Баймаҡ үҙәк ҡала дауаханаһы хеҙмәткәрҙәре менән әңгәмәләшкәндә Рөстәм Хәмитов.
Артабан республика Президенты Баймаҡ үҙәк ҡала дауаханаһының яңы инфекция корпусы бинаһын ҡараны. Инфекция корпусы бинаһы быйыл Республика адреслы инвестиция программаһы сиктәрендә төҙөлдө, был маҡсатҡа 28,2 миллион һум аҡса йүнәлтелде.
Бер ҡатлы корпус 15 койка-урынға иҫәпләнгән. Унда һәр ҡайһыһында икешәр койкалы алты бокслы палата, мөмкинлектәре сикләнгән кешеләр өсөн ике койкалы бокс, «әсә һәм бала» боксы урынлашҡан. Бинала шулай уҡ ҡабул итеү-ҡарау боксы менән ҡабул итеү бүлеге, ординатор бүдмәһе, медицина һәм ике процедура кабинеттары, буфет, хужалыҡ бүлмәләре һәм санитар үткәреү пункты бар.
Рөстәм Хәмитов табиптар һәм шәфҡәт туташтары менән аралашты, эш шарттары менән ҡыҙыҡһынды. Медиктар уға республикала һаулыҡ һаҡлау үҫешенә ҙур иғтибар бүлгәне өсөн рәхмәт әйтте һәм, инфекция корпусы файҙаланыуға тапшырылыу менән дауалау учрежденияһы медицина ярҙамы күрһәтеүҙә сифатлы яңы кимәлгә күтәрелде, тип билдәләне.


text:
Башҡортостандың халыҡ шағиры Тимербай Йосопов вафат булды
ӨФӨ, 2016 йыл, 16 март. /«Башинформ» мәғлүмәт агентлығы, Ләйлә Аралбаева/.
Башҡорт әҙәбиәте ҙур юғалтыу кисерҙе. Башҡортостандың халыҡ шағиры, Башҡорт АССР-ның һәм Рәсәйҙең атҡаҙанған мәҙәниәт хеҙмәткәре, Салауат Юлаев исемендәге дәүләт премияһы, Рәми Ғарипов һәм Фәтих Кәрим исемендәге премиялар лауреаты, республиканың Яҙыусылар союзы ағзаһы Тимербай Йосопов оҙаҡ ауырығандан һуң 78-се йәшендә вафат булды.
Мәрхүм менән хушлашыу 18 мартта иртәнге сәғәт 11-ҙә Мәжит Ғафури исемендәге Башҡорт драма театрында уҙа.
Тимербай Йосоп улы Йосопов 1938 йылдың 31 майында Дыуан районының Түбәнге Әпсәләм ауылында тыуған. Мәктәпте тамамлағас, Ҡыйғы районы гәзитендә эшләй. Башҡорт дәүләт университетын тамамлағандан һуң Бөрйән районы мәктәбендә уҡыта, күп йылдар «Башҡортостан пионеры» гәзите редакцияһында эшләй, Әҙәбиәтте пропагандалау бюроһы директоры, Башҡортостан Яҙыусылар союзы идараһы рәйесе урынбаҫары була. Юғары әҙәби курстарҙы тамамлай. Тимербай Йосоповтың әүҙем ижад эшмәкәрлеге 1960 йылдарға ҡарай. 1968 йылда донъя күргән «Икмәк еҫе» исемле тәүге шиғырҙар йыйынтығында шағир һуғыш ауырлыҡтарын ғорур еңеп сығыусы тотош бер быуындың яҙмышын сағылдыра. Ул 15-тән ашыу шиғри йыйынтыҡ авторы, уларҙың һәр береһен китап уҡыусылар оло ваҡиға итеп ҡабул итә. Тимербай Йосоповтың улы Булат Йосопов — Рәсәйҙә билдәле кинорежиссер.


text:
Бөйөк Ватан һуғышында ҡатнашыусылар менән осрашыу
7 майҙа Республика Хәрби Дан музейында Бөйөк Ватан
һуғышында ҡатнашыусылар, Хәрби-Диңгеҙ Флоты ветерандары
менән осрашыу үткәрелә. Был сарала һуғыш ветерандары ғына
түгел, һәләк булған яугирҙарҙың улдары, шулай уҡ 119-сы
балалар йортонан балалар һәм 136-сы лицей уҡыусылары
ҡатнашасаҡ.
Осрашыу 15 сәғәттә башлана. Музей Өфө ҡалаһы, Комаров
урамы, 7 адресы буйынса урынлашҡан, "Еңеү паркы" йәмәғәт
транспорты туҡталышы.
Өҫтәмә мәғлүмәтте 260-44-64 телефоны буйынса алырға
мөмкин.


text:
Учалы халҡы ҡаланың 50 йыллығын билдәләйәсәк
2013 йыл Учалы халҡы өсөн ҡаланың 50 йыллығы билдәһе аҫтында үтәсәк. 1 февралдә юбилей сараларына рәсми старт бирелә, ә төп ваҡиғалар 17-24 августа үткәрелә. Был хаҡта «Башинформ» агентлығына Учалы районы хакимиәтенең мәғлүмәт-аналитика бүлеге начальнигы Альмира Ковалевская хәбәр итте.
Тарихҡа байҡау яһағанда, 1963 йылдың 1 февралендә Бәләкәй Учалы һәм Яңы Учалы ҡасабалары ҡушылып, бер ҡалаға берләштерелә, уға Учалы тигән исем бирелә.
2012 йылдың 24 июлендә – Башҡортостан Президенты Рөстәм Хәмитовтың Учалы ҡалаһының 50 йыллығын билдәләү тураһындағы Указы, йыл аҙағында БР Хөкүмәтенең был ваҡиға айҡанлы ҡарары сыға. Ойоштороу комитетына етәкселек итеү республика Президенты Хакимиәте етәксеһе Владимир Балабановҡа йөкмәтелде. Әлеге ваҡытта юбилей датаһының логотибы раҫланған, саралар планы әҙерләнгән.


text:
Баш ҡалала 20 меңдән ашыу Георгий таҫмалары таратыласаҡ Фото: Өфө хакимиәтенең матбуғат хеҙмәте
Баш ҡалала 20 меңдән ашыу Георгий таҫмалары таратыласаҡ
Баш ҡалала 20 меңдән ашыу Георгий таҫмалары таратыласаҡ Фото: Өфө хакимиәтенең матбуғат хеҙмәте
ӨФӨ, 2016 йыл, 22 апрель. /«Башинформ» мәғлүмәт агентлығы, Ғәлиә Нәбиева/.
Өфөлә Бөйөк Ватан һуғышында Еңеүҙең 71 йыллығына арналған «Георгий таҫмаһы» патриотик акцияһы башланды. Хәтер һәм хәрби дан символын «Өфө» универмагы алдындағы майҙанда «Еңеү ирекмәндәре» хәрәкәте ағзалары, баш ҡаланың хәрби-патриотик һәм үҫмерҙәр клубы тәрбиәләнеүселәре тапшырҙы. 9 майға тиклем бөтәһе 20 меңдән ашыу Георгий таҫмаларын таратыу күҙаллана, тип аңлатма бирҙеләр ҡала хакимиәтенең матбуғат хеҙмәтендә.
Георгий таҫмаларын таратыу «Еңеү йырҙары» исемле концерт программаһы һәм «Әфлисун» клубтар берләшмәһенән хәрби-тарихи тамаша менән оҙатып барылды. Өфөләр «Хәрби Дан күргәҙмәһен», «Төнгө бүреләр» Бөтә Рәсәй мотоклубы Өфөләге бүлексәһенең сығышын ҡараны.
«Георгий таҫмаһы» акцияһы Рәсәйҙә тәүге тапҡыр 2005 йылдың яҙында ойошторола. Киләһе йылда уҡ ул бөтә Рәсәй статусын ала. Георгий таҫмаһының төҫтәре Бөйөк Ватан һуғышының төп наградаларының береһе – Дан орденын булдырғанда файҙаланылды.
Акцияны ойоштороусылар булып «Хәрби хәрәкәттәр ветерандары союзы» төбәк йәмәғәт ойошмаһы ярҙамында Өфө хакимиәтенең йәштәр эштәре буйынса комитеты, «Йәштәрҙе илһөйәрлек рухында тәрбиәләү үҙәге», «Әфлисун» балалар, үҫмерҙәр һәм йәштәр өсөн клубтар берекмәһе сығыш яһаны.


text:
Алтынгүҙ
Алтынкүҙҙәр (лат. Chrysopidae) — селтәр ҡанатлылар ғаиләһендәге бөжәк (Neuroptera); күгәүендәр ырыуынан булған себен төрө[1] ; үлән беттәрен ашаусы файҙалы бөжәк[2] . 2000 яҡын төрө билдәле, шуның 70 тирәһе Европла осрай . Иң билдәлеһе алтынкүҙ (Chrysoperla carnea).
Йөкмәткеһе
Ҡылыҡһырлама[үҙгәртергә | вики-тексты үҙгәртергә]
25-35 мм оҙонлоҡтағы, нәфис кәүҙәле, сағыштырмаса кескенә бөжәк, бик күп буй һәм арҡыры епһелдәре булған 2 пар үтә күренмәле ҡанаттары бар. Мыйыҡтары оҙон, күп быуынтыҡлы, ауыҙ ағзлары кимерә торған типта. Ҙурҙары йыш ҡына йәшкелт төҫтә, күҙҙәре сығынҡы, ялтырауыҡлы, алтын һымаҡ (исеме шунан алынған). Хәрәкәтһеҙ ваҡытта ҡанаттары түбә рәүешен ала. Әкрен осалар. Инә бөжәк йоморҡаларын япраҡҡа йәбешкән оҙон кылсыман һабаҡҡа һала. Личинкаларының кәүҙәһе йомшаҡ, төйөр һәм оҙон төк менән ҡапланған. Ауыҙы ҡорбандарыры тәненән һут һурыу өсөн үҙгәрә. Актив йыртҡыстар, үҫемлектәр буйлап иркен үрмәләйҙәр, үлән беттәре, бәбәк төргөстәр, япраҡ төргөстәр, бөжәктәрҙең йәш ҡорттары һәм йоморҡалары менән туйыналар. Ҡайһы бер төрҙәре үҙҙәренең үҫеш дәүерендә 300—400 үлән бетен юҡ итергә мөмкин. Үҫеште теүәлләп, личинка япраҡ аҫтында оҙонса, төк менән ҡапланған ҡуҙы үрә һәм ҡурсаҡҡаа әүерелә. 800-ҙән артыҡ төрө билдәле.
Иҫкәрмәләр[үҙгәртергә | вики-тексты үҙгәртергә]
Әҙәбиәт[үҙгәртергә | вики-тексты үҙгәртергә]
- Бей-Биенко Г. Я. Общая энтомология. М., 1966; Росс Г., Росс Ч., Росс Д. Энтомология. М., 1985.
- Татар энциклопедияһы (тат.)


text:
Башҡортостан Президенты Рәсәй Һаҡлыҡ банкы етәкселеге менән осраштыФото: Олег Яровиков
Башҡортостан Президенты Рәсәй Һаҡлыҡ банкы етәкселеге менән осрашты
Башҡортостан Президенты Рәсәй Һаҡлыҡ банкы етәкселеге менән осраштыФото: Олег Яровиков
Башҡортостан Президенты Рөстәм Хәмитов «Рәсәй Һаҡлыҡ банкы» асыҡ акционерҙар йәмғиәтенең топ-менеджеры менән эш осрашыуы үткәрҙе. Һүҙ инвестициялар йәлеп итеү өсөн уңайлы шарттар булдырыу тураһында барҙы. Был инвестициялар 2015 йылда Өфөлә ШОС һәм БРИКС саммитарын үткәреүҙе финанслау өсөн файҙаланыласаҡ. Осрашыу барышында шулай уҡ республика Хөкүмәте һәм Рәсәй Һаҡлыҡ банкы араһындағы килешеү үтәлеше буйынса яҡынса йомғаҡ яһалды.
Һаҡлыҡ банкы идараһы рәйесе урынбаҫары Андрей Донских Рөстәм Хәмитовты Рәсәй Һаҡлыҡ банкының Башҡортостандағы филиалының яңы идарасыһы Сергей Попов менән таныштырҙы. Бынан алдағы етәксе, Олег Ғәниев, Рәсәй Һаҡлыҡ банкының вице-президенты итеп тәғәйенләнде һәм хәҙер барлыҡ төбәк бүлексәләренең эшмәкәрлеге өсөн яуап бирә. Иҡтисад өлкәһендәге ҡаҙаныштары һәм банк системаһында күп йыллыҡ намыҫлы хеҙмәте өсөн республика Президенты Олег Ғәниевты Салауат Юлаев ордены менән наградланы.


text:
Өфөлә балалар ялын ойоштороусыларҙың семинары үтәсәк
Балаларҙың йәйге ялын ойоштороусыларҙың семинары Өфөлә 14 – 15 апрелдә үтәсәк. Был сараны республиканың Мәғариф министрлығы менән берлектә БР Профсоюздар федерацияһы ойоштора.
«Башинформ» агентлығына БР Профсоюздар федерацияһының матбуғат үҙәгенән хәбәр итеүҙәренсә, семинарҙа республиканың муниципальных орган вәкилдәре һәм балалар һауыҡтырыу лагерҙары етәкселәре ҡатнашасаҡ. Семинарҙа ҡатнашыусылар балалар һауыҡтырыу кампанияһын ойоштороуҙың яңы механизмдары менән танышасаҡ. Шулай уҡ семинар сиктәрендә һауыҡтырыу лагерҙарында балалар сәләмәтлеге һәм хәүефһеҙлеге мәсьәләләре буйынса түңәрәк өҫтәлдәр ойоштороу ҙа планлаштырыла. Шул уҡ мәлдә туҡланыуҙы ойоштороу, янғын хәүефһеҙлеге, хеҙмәт һаҡлау һәм лагерҙарҙа балаларҙың һәм хеҙмәтләндереүсе персоналдың хәүефһеҙлеген тәьмин итеү мәсьәләләре ҡараласаҡ. Бынан тыш, семинар ваҡытында персонал йыйыу һәм балалар менән эшләүҙең программалы эстәлеге буйынса тренингтар үткәреләсәк.


text:
2016 йылдың икенсе кварталында республикала йәшәү минимумы 8839 һум тәшкил итте Фото: Олег Яровиков
2016 йылдың икенсе кварталында республикала йәшәү минимумы 8839 һум тәшкил итте
2016 йылдың икенсе кварталында республикала йәшәү минимумы 8839 һум тәшкил итте Фото: Олег Яровиков
ӨФӨ, 2016 йыл, 24 август. /«Башинформ» мәғлүмәт агентлығы, Олеся Серёгина/.
Башҡортостан Хөкүмәте ҡарары менән 2016 йылдың беренсе кварталында халыҡтың йән башына йәшәү минимумы 8839 һум күләмендә билдәләнде.
Эшкә һәләтле халыҡ өсөн ул — 9363, пенсионерҙарға — 7167 һәм балаларға 9018 һум тәшкил итә.
Йәшәү минимумы дәүмәле өс ай һайын төбәктә ҡулланыу кәрзине һәм Башҡортостанстаттың аҙыҡ-түлеккә, башҡа тауарҙарға, хеҙмәттәргә ҡулланыу хаҡтары кимәле тураһындағы мәғлүмәттәре нигеҙендә билдәләнә, тип иҫкә төшөрҙөләр республика Хөкүмәтенең матбуғат хеҙмәтендә.
«Башинформ» агентлығы хәбәр иткәнсә, 2016 йылдың беренсе кварталында халыҡтың йән башына йәшәү минимумы 8691 һум тәшкил итте. Эшкә һәләтле халыҡ өсөн ул — 9205, пенсионерҙарға — 7061 һәм балаларға 8856 һум булды.


text:
Өфө эшҡыуарҙары өсөн майҙа өс бушлай консультация үтә
Өфө эшҡыуарҙар берләшмәһе Йәмәғәт ҡабул итеү бүлмәһендә май айында кесе һәм урта эшҡыуарлыҡ субъекттары эшмәкәрлеге мәсьәләләре буйынса бушлай өс консультация үтәсәк.
12 майҙа «Бизнес-Партнер» компанияһы белгесе Эльвира Исхаҡова «Бизнес-план төҙөү» темаһына консультация үткәрә.
19 майҙа хужалыҡ итеүсе субъекттарҙың иҡтисади мәнфәғәтен судта яҡлау тураһында Арбитраж суды судьяһы (отставкала) Игорь Данилов бәйән итә.
26 майҙа Өфө эшҡыуарҙар берләшмәһе директоры урынбаҫары Лариса Землянова «Бәләкәй һәм урта бизнесҡа дәүләттең финанс ярҙамы төрҙәре» темаһына консультация бирә.
241-47-44 телефоны аша алдан яҙылыу мотлаҡ, консултьтациялар 16-18 сәғәттәрҙә үтә. Офистың адресы: Өфө, СССР-ҙың 50 йыллығы урамы, 48/1.


text:
Федераль үҙәктә РФ Милләттәр эштәре буйынса министрлыҡ булдырыу мәсьәләһе ҡаралаФото: Олег Яровиков
Федераль үҙәктә РФ Милләттәр эштәре буйынса министрлыҡ булдырыу мәсьәләһе ҡарала
Федераль үҙәктә РФ Милләттәр эштәре буйынса министрлыҡ булдырыу мәсьәләһе ҡаралаФото: Олег Яровиков
Мәскәүҙә РФ Милләттәр эштәре буйынса министрлыҡ булдырыу тураһында мәсьәлә күтәрелде. Был турала III Бөтә донъя башҡорттары ҡоролтайының пленар ултырышында Федерация Советының Федерация эштәре һәм төбәк сәйәсәте буйынса комитеты рәйесе Рәфғәт Алтынбаев хәбәр итте.
— Милли сәйәсәт эштәре менән шөғөлләнеүсе бындай орган илдең 21 субъектында бар, — тине ул. – Тимәк, федераль кимәлдә лә ошондай ведомство булдырырға кәрәк. Ул методик һәм ойоштороу үҙәге булыр ине. Бындай министрлыҡ булдырыу мөмкинлеге күптән түгел милли сәйәсәт буйынса комиссияла ҡаралды.
Башҡорт халҡының төп ҡаҙанышы, Рәфғәт Алтынбаев фекеренсә, – Башҡортостан биләмәһендә төрлө этнос вәкилдәренең тыныс һәм тупланып йәшәүе өсөн шарттар булдырыу ул.
— Бөтә донъя башҡорттары ҡоролтайын үткәреү изге традицияға әйләнде, — тине сенатор. — Ул бөтә донъя башҡорттарының берләшеүенә һәм милләт-ара мөнәсәбәттәрҙең нығыныуына булышлыҡ итә, халыҡ-ара аренала Рәсәй Федерацияһының абруйын күтәрә. Башҡортостан ҡабул иткән “Мәңге Рәсәй менән бергә” лозунгын Рәсәйҙең һәр төбәгендә лә осратып булмай. Был башҡорт халҡының бөтөн һәм сәскә атыусы Бөйөк Рәсәйҙе һаҡлауға ынтылыуы тураһында раҫлай.


text:
Фото:
2011 йылда эшҡыуарлыҡ өлкәһен үҫтереү талап ителә
Фото:
— 2011 йылда беҙгә эшҡыуарлыҡ өлкәһендә алға ынтылыш талап ителә. Бының өсөн Иҡтисади үҫеш министрлығы яуап бирәсәк, — тип белдерҙе Башҡортостан Президенты Рөстәм Хәмитов 20 декабрҙә Башҡортостан Республикаһы Хөкүмәтенең бәләкәй һәм урта бизнесты яҡлау һәм үҫтереү мәсьәләһе буйынса ултырышында.
Был темаға ултырыш БР Хөкүмәте Йортонда үтте. Унда министрлыҡтар һәм ведомстволар, йәмәғәт эшҡыуарлыҡ ойошмалары, бәләкәй һәм урта бизнесҡа ярҙам инфраструктураһы вәкилдәре, эшҡыуарҙар саҡырылды.
— Эшҡыуарлыҡ торошо – ул иҡтисадыбыҙҙың иң киҫкен мәсьәләләренең береһе. Республиканың иҡтисади әүҙем халҡының өстән бер өлөштән ашыуы – ошо өлкәлә. Эске тулайым продукттың 20 проценты самаһы ошонда етештерелә, һәм был прогресс, — тип билдәләне республика Президенты. – Башҡортостан эшҡыуарлыҡтың ҡайһы бер төп күрһәткестәре буйынса тәүге ун төбәк иҫәбендә. Был да яҡшы. 2005 йылдан бәләкәй һәм урта бизнесҡа ярҙамға ике миллиард һумдан ашыу дәүләт средстволары тотонолдо. Ләкин йыш ҡына был ярҙам бизнесмендарыбыҙға барып етмәй.
Төбәк башлығы фекеренсә, финанс ярҙамы эшҡыуарҙарҙың төп өлөшөнә барып етһен өсөн уны алыу процедураһын ябайлаштырырға кәрәк.
— Беҙҙең халыҡта эшҡыуарлыҡ һәләте юҡ, тип иҫәпләүселәр яңылыша. Ул бар, — тип иҫәпләй Рөстәм Хәмитов. Ләкин был йүнсел кешеләргә, айырыуса производство һәм инновациялар менән шөғөлләнеүселәргә ярҙам һөҙөмтәлерәк булырға тейеш.
— Һуңғы биш йылда эшҡыуарлыҡтың тармаҡ структураһы үҙгәртелде. Бизнес, беҙ хыялланғанса, производствоға үтеп инде, — тине республика башлығы. — «Бәләкәстәр»гә ҙур бизнес менән үҙ-ара хеҙмәттәшлектә ярҙам итергә, аутсорсингты әүҙемерәк үҫтерергә кәрәк.
Бәләкәй һәм урта бизнесты үҫтереү маҡсатында хәл итергә кәрәкле төп проблемалар араһында Президент ҡуртымға алынған майҙандарҙы хосусилаштырыуҙы, финанс ярҙамы күрһәтеү һәм уны бүлеү механизмын камиллаштырыуҙы, бизнес юлындағы бөтә административ барьерҙарҙы бөтөрөүҙе атаны. Шул уҡ ваҡытта ул федераль бюджеттан эшҡыуарлыҡҡа ярҙамға бүленгән средстволарҙың әлегә тиклем бүленмәүе менән ҡәнәғәтһеҙлеген белдерҙе.
Ултырышта шулай уҡ, бәләкәй һәм урта эшҡыуарлыҡты үҫтереүҙә БР Сауҙа-сәнәғәт палатаһы тос ярҙам күрһәтә ала, тип билдәләнде. Бөтә донъяла сауҙа-сәнәғәт палаталары бизнесты үҫтереүҙә мөһим роль уйнай. Йәмәғәт эшҡыуарлыҡ ойошмалары ла әүҙемерәк эшләргә тейеш.


text:
Өфө эшҡыуарҙары өсөн бушлай консультациялар ойошторола
Өфө Эшҡыуарҙар берләшмәһенең йәмәғәт ҡабул итеү бүлмәһендә бәләкәй һәм урта бизнес субъекттары эшмәкәрлеге буйынса түләүһеҙ консультациялар үтәсәк. Улар эшҡыуарҙарҙың мәғлүмәтлелеген күтәреү һәм юридик белемен арттырыу маҡсатында ай һайын ойошторола.
9 ноябрҙә «Персонал туплау һәм уны өйрәтеүҙең һөҙөмтәле алымдары» темаһына консультацияны «Респект» хоҡуҡ компанияһының персонал бүлеге етәксеһе Лилиә Камалетдинова үткәрә.
16 ноябрҙә «Һалым һалыуҙы ҡулайлаштырыу һәм бухгалтерлыҡ иҫәбен алып барыуға сығымдарҙы кәметеү» темаһына «Бизнес-партнер» яуаплылығы сикләнгән йәмғиәте директоры урынбаҫары Диана Киселева кәңәштәрен бирәсәк.
22 ноябрҙә «Фонд АЯКС» яуаплылығы сикләнгән йәмғиәте директорының эшҡыуарлыҡты үҫтереүгә булышлыҡ итеү буйынса урынбаҫары Ирек Ильясов бәләкәй һәм урта бизнес менән шөғөлләнеүҙең юридик аспекттары тураһында һөйләйәсәк.
Консультациялар 16 сәғәттән 18-гә тиклем Өфө ҡалаһы, СССР-ҙың 50 йыллығы урамы, 48/1 адресы буйынса үткәрелә. 241-47-44 телефоны аша алдан теркәлеү мотлаҡ.


text:
Волга буйы федераль округы медиа-форумында меморандум ҡабул ителде
Көн элгәре Түбәнге Новгородта II Волга буйы федераль округы медиа-форумы тамамланды. Унда Рәсәй Президентының Волга буйы федераль округындағы Тулы хоҡуҡлы вәкиле Григорий Рапота, алдынғы киң мәғлүмәт саралары, йәмәғәт ойошмалары, дәүләт һәм муниципаль власть органдары вәкилдәре, эксперттар, шулай уҡ Башҡортостандың киң мәғлүмәт саралары вәкилдәре ҡатнашты.
Медиа-форумда ҡатнашыусылар конфессиональ мөнәсәбәттәр, мәҙәниәт, социаль сәйәсәт, инновациялар өлкәһендәге көнүҙәк мәсьәләләрҙе тикшерҙе. Форум эше пленар ултырыш менән тамамланды, унда меморандум ҡабул ителде.
«Волга буйы федераль округы төбәктәрендә булған төрлө сәйәси, иҡтисади, социаль һәм мәҙәни процесстар федераль һәм төбәк киң мәғлүмәт сараларында сағылыш таба. Округ медиа-форумы үҙ-ара конструктив эш итеү майҙансығы булып тора, — тип билдәләнә меморандумда. – Шулай ҙа округта йәмғиәт һәм дәүләт үҫешенең мөһим тенденцияларын сағылдырған мәғлүмәт продукттарының яңы сараларын будырыу талап ителә».
Медиа-форумда ҡатнашыусылар округ төбәктәрендә 2020 йылға тиклем Волга буйы федераль округын социаль-иҡтисади үҫтереү стратегияһын тормошҡа ашырыуҙы; шулай уҡ милли-конфессиональ мөнәсәбәттәр өлкәһендә мәғлүмәт сәйәсәтен формалаштырыу, киң мәғлүмәт сараларында йәмәғәт структураларының дәүләт власы органдары менән үҙ-ара килешеп эш итеүен сағылыдырыу кеүек үҙ-ара килешеп эш итеү йүнәлештәрен өҫтөнлөклө итеп билдәләргә кәрәк, тип иҫәпләй.
Сарала ҡатнашыусылар журналистарҙы иң яҡшы сәнғәт өлгөләрен, спорт ҡаҙаныштарын, йәмәғәт ойошмалары эшмәкәрлеген һәм йәштәр башланғыстарын киң мәғлүмәт сараларында әүҙем сағылдырырға саҡырҙы.


text:
Өфөлә ауыл хужалығы йәрминкәләре ойошторола Фото: автор фотоһы
Өфөлә ауыл хужалығы йәрминкәләре ойошторола
Өфөлә ауыл хужалығы йәрминкәләре ойошторола Фото: автор фотоһы
ӨФӨ, 2016 йыл, 4 февраль. /«Башинформ» мәғлүмәт агентлығы, Ксения Калинина/.
Шәмбе, 6 февралдә, Өфөлә ауыл хужалығы йәрминкәләре ойошторола. Дим районында Хәҡиҡәт урамы буйлап Ухтомский урамынан алып Таллин урамына тиклем автомобиль юлы эргәһендә йәшелсә, еләк-емеш, ит һәм бал һатып алырға мөмкин.
Баш ҡала хакимиәтенең матбуғат хеҙмәтендә хәбәр итеүҙәренсә, Ухтомский, 19 («Көньяҡ» баҙары), Боровая, 14, 3-сө корпус («Юлдаш» сауҙа комплексы), Эшсе хәбәрселәр, 20 («Уңыш» сауҙа комплексы), Р. Зорге, 41 (Спорт һарайы янында), Менделеев, 205а («Башҡортостан» сауҙа үҙәге), Ҡулса, 65 («Меркурий» сауҙа-ҡунаҡхана комплексы), Баҡса, 2 («Орджоникидзе» сауҙа-күңел асыу комплексы) урамдарындағы фермер майҙансыҡтарында ауыл хужалығы продукцияһы һатыласаҡ.


text:
Фото:
«Башинформ» сайтында – быйылғы йылдағы иң сағыу фотофакттар
Фото:
2011 йылдағы иң сағыу фотофакттарҙы, фотохәбәрселәребеҙ фекеренсә быйыл Башҡортостанда булып үткән иң иҫтә ҡалырлыҡ ваҡиғаларҙы сағылдырған фотоһүрәттәрҙе уҡыусыларыбыҙ иғтибарына тәҡдим итәбеҙ.
2011 йылдағы иң сағыу10 фотофактҡа түбәндәге кадрҙар инде.
22 апрелдә Өфөлә Башҡортостан Президенты Рөстәм Хәмитов һәм «Роснано» асыҡ акционерҙар йәмғиәте идараһы рәйесе Анатолий Чубайс Башҡортостан Республикаһында нанотехнологиялар һәм наноиндустрияны үҫтереү мәсьәләләренә арналған кәңәшмәлә ҡатнашты. Кәңәшмә «Роснано» асыҡ акционерҙар йәмғиәте делегацияһы, төбәктең закондар сығарыу һәм башҡарма власы, эшлекле даирәләре һәм фәнни йәмәғәтселек вәкилдәре ҡатнашлығында Конгресс-холда үтте.
18 майҙа Өфөлә 2010-2011 йыл миҙгелендәге Континенталь хоккей лигаһы чемпионатында еңгән «Салауат Юлаев» клубы уйынсыларын алтын миҙалдар менән бүләкләү тантанаһы үтте.
26 майҙа Иглин районының Урман ауылында, Рәсәй Оборона министрлығының 99-сы арсеналы территорияһындағы келәт биналарында боеприпастар шартланы. Ғәҙәттән тыш хәлдең эҙемтәләрен бөтөрөүгә хоҡуҡ һаҡлау органдарынан, Ғәҙәттән тыш хәлдәр министрлығынан, һәләкәттәр медицинаһынан меңдән ашыу хеҙмәткәр йәлеп ителде, янғын һүндереү поездары, авиация техникаһы, хәрби һәм граждандар тәғәйенләнешендәге автотранспорт саралары файҙаланылды. Оператив штаб көсө менән ҡыҫҡа ваҡыт эсендә Урман ауылының һәм хәүефле зонала урынлашҡан башҡа тораҡ пункттарҙың халҡы эвакуацияланды.
27-28 майҙа Донъя лигаһы сиктәрендә «Өфө-Арена» спорткомплексында Рәсәй һәм Японияның йыйылма командалары ҡатнашлығында ике старт уйыны үтте. Рәсәйҙең волейбол буйынса йыйылма командаһы 2011 йыл миҙгелендәге Донъя лигаһы сиктәрендә үткән турнирҙағы ике уйында ла еңеп сыҡты.
1 июндә Өфөлә балалар өсөн Беренсе канал «йондоҙҙары» ҡатнашлығында «Беренсе бул!» байрамы үтте. Байрам программаһы Беренсе каналдың ошондай уҡ исемдәге хәйриә акцияһы сиктәрендә ойошторолдо. «Өфө-Арена»ла үткән өс сәғәтлек концертҡа ике мең самаһы кеше — күп балалы ғаиләләрҙә тәрбиәләнгән балалар, етемдәр, инвалидтар һәм уларҙың уҡытыусылары, батырлыҡ күрһәткән балалар, шулай уҡ ижади коллективтарҙа ҡатнашыусылар саҡырылды. Башҡортостандың баш ҡалаһына йәш өфөлөләрҙе Халыҡ-ара балаларҙы яҡлау көнө менән ҡотларға популяр алып барыусылар Лариса Вербицкая, Екатерина Стриженова, Петр Толстой, Андрей Бахметьев һәм башҡалар килде. Бынан тыш актриса Нонна Гришаева, Анита Цой, Юлия Ковальчук, Анастасия Макеева, Юлия Михальчик, Жасмин, Зара, «Тутси» төркөмө, Стас Соколовский, Виктория Дайнеко, Алексей Чумаков, Игорь Демарин балаларҙы үҙенең хиттары менән ҡыуандырҙы.
3-4 сентябрҙә Өфөлә беренсе Бөтә Рәсәй «Һөт иле — 2011» һөт фестивале үткәрелде. Фестивалде асыу тантанаһында Башҡортостан Президенты Рөстәм Хәмитов, Рәсәйҙең ауыл хужалығы министры Елена Скрынник, Рәсәйҙең баш санитар табибы Геннадий Онищенко һәм Милли һөт етештереүселәр союзы идараһы рәйесе Андрей Даниленко ҡатнашты.
15 ноябрҙә Өфөлә V Бөтә Рәсәй әсәләр форумы үтте. Башҡортостандың баш ҡалаһына Рәсәйҙең төрлө ҡалаларынан 550 делегат килде. Улар — Рәсәй субъекттарының министрлыҡтары һәм ведомстволары етәкселәре, Йәмәғәт палатаһы ағзалары, билдәле сәйәси һәм йәмәғәт эшмәкәрҙәре, илдең фәнни берләшмәһе вәкилдәре һәм тәү сиратта әсәләр. Делегаттар ғаилә, әсәләр һәм балалар хоҡуҡтарын һәм мәнфәғәтен яҡлауға ҡағылышлы бер нисә мөһим теманы тикшерҙе, дәүләт, бизнес һәм киң мәғлүмәт сараларының бында ниндәй роль уйнарға тейешлеген билдәләне. Форумда ҡатнашыусылар алдында Башҡортостан Президенты Рөстәм Хәмитов сығыш яһаны.
19 ноябрҙә Башҡортостанға эш визиты менән Рәсәй Президенты Дмитрий Медведев килде. Башҡортостан Президенты Рөстәм Хәмитов менән бергә дәүләт башлығы Ғ.Ҡыуатов исемендәге республика клиник дауаханаһында булды, төбәк киң мәғлүмәт сараларының мөхәррирҙәре менән осрашты, Рәсәй мосолмандары Үҙәк диниә назаратында мосломан лидерҙары менән осрашыу үткәрҙе. Өфөгә эш сәфәренең аҙағында Рәсәй Президенты Дмитрий Медведев Башҡортостан Президенты Рөстәм Хәмитов менән осрашып, республикалағы һаулыҡ һаҡлау системаһы торошон тикшерҙе. Дмитрий Медведев быйыл Башҡортостанға ике тапҡыр килде. Февраль айында ул Өфөлә Дәүләт советы президиумының Рәсәй йәмғиәтендә милләт-ара татыулыҡты нығытыу сараларына арналған ултырышын үткәргәйне.
27 ноябрҙә Мәскәүҙәге Дәүләт Кремль һарайында «Тыумышы менән Башҡортостандан» тип аталған концерт үтте. Был күләмле мәҙәни акция сиктәрендә Башҡортостандың иң яҡшы эстрада артистары һәм ижади коллективтары, шулай уҡ беҙҙең республикала тыуып үҫкән Рәсәй күләмендәге киң билдәле «йондоҙҙар» сәхнәгә сыҡты. Кисәгә килгәндәрҙе республика Президенты Рөстәм Хәмитов сәләмләне. Ф.Ғәскәров исемендәге дәүләт академия халыҡ бейеүҙәре ансамбленең иң яҡшы бейеүселәре, күренекле йырсылар Фидан Ғафаров, Әлфиә Афзалова, Иҙрис Ғәзиев, Алһыу, гимнастка Ләйсән Үтәшева һәм башҡалар Мәскәү халҡына үҙенең оҫталығын күрһәтте. Йырҙар рус һәм башҡорт телендә яңғыраны. Концерт сиктәрендә йәнә «Мәрхәмәт» хәйриә фондының презентацияһы ла ойошторолдо.
Быйыл Өфөгә, ниһайәт, Юрий Шевчук килде. 8 декабрҙә ул «ДДТ» төркөмө менән «Өфө-Арена»ла сығыш яһаны, яңы альбомын һәм программаһын тәҡдим итте. Ә 10 декабрҙә Йәштәр һарайында уның яңғыҙ башҡарылған акустик концерты үтте. Концерттар араһында Юрий Шевчук журналистар менән осрашырға ваҡыт тапты, ҡыҙыҡлы уй-фекерҙәре менән уртаҡлашты.


text:
Фото:
Өфөлә республика сәнәғәт предприятиеларының иң яҡшы эшселәрен тәбрикләнеләр
Фото:
Башҡортостандың Сәнәғәт һәм инновацион сәйәсәт министрлығында республика сәнәғәт предприятиеларының иң яҡшы эшселәрен сираттағы тәбрикләү тантанаһы үтте.
Башҡортостан Президенты Указына ярашлы 11 августа 22 кеше тәбрикләнде: алтауһына Башҡортостан Республикаһының Почет грамоталарын тапшырҙылар, 16 кеше төрлө эшмәкәрлек өлкәләрендә маҡтаулы исемдәргә лайыҡ булды.
БР сәнәғәт һәм инновацион сәйәсәт министры вазифаһын ваҡытлыса башҡарыусы Игорь Карепанов күп йылдар дауамында башҡарған намыҫлы хеҙмәттәре өсөн рәхмәт белдереп, тәбрикләнеүселәрҙе юғары исемдәре һәм лайыҡ булған наградалары менән ҡотланы.
Ағымдағы йылдың тәүге ярты йыллығы өсөн республика сәнәғәтенең эш йомғаҡтарын ҡыҫҡаса баһалап, Игорь Карепанов ошо залда вәкилдәре ултырған барлыҡ предприятиеларҙың ҡуйылған бурыстарҙы уңышлы хәл итеүҙәрен, эҙмә-эҙлекле үҫешеүҙәрен һәм үҙҙәренең өлкәләрендә лидер булыуҙарын билдәләне.


text:
Республиканың 41 юғары уҡыу йорто студенттары өсөн уҡыу йылы башланды
Быйылғы уҡыу йылында республика территорияһында урынлашҡан 41 юғары уҡыу йортонда 175 меңдән ашыу студент уҡыясаҡ, шуларҙан бюджетта БР-ҙың ун дәүләт юғары уҡыу йортонда ғына (РФ Эске эштәр министрлығының Өфө юридик институтын һәм Башҡортостан Республикаһы Президенты ҡарамағындағы Башҡортостан дәүләт хеҙмәте һәм идара итеү академияһын иҫәпкә алмағанда) 10 мең самаһы кеше.
«Башинформ» агентлығына БР Мәғариф министрлығынан хәбәр итеүҙәренсә, юғары белемле белгестәрҙе Башҡортостандың 12 дәүләт вузы һәм Мәскәү, Һамар, Силәбе, Ырымбур һәм Екатеринбург юғары уҡыу йорттарының 17 филиалы әҙерләй.
Шулай уҡ юғары белемле белгестәр әҙерләүҙе дүрт үҙ аллы дәүләткә ҡарамаған юғары уҡыу йорто һәм Мәскәүҙең һигеҙ дәүләткә ҡарамаған вуздарының филиалдары алып бара.
Юғары уҡыу йорттарында уҡыу 63 йүнәлеш һәм 233 белгеслек буйынса алып барыла.


text:
Өфөлә тажик мәҙәниәте байрамы үтте
Көн элгәре Сергей Аксаков исемендәге мәҙәниәт һәм ял паркында тажик мәҙәниәте байрамы үтте, ул Тажикстандың бойондороҡһоҙлоғона 21 йыл тулыуға арналды. Сараны ойоштороусылар булып Башҡортостан Республикаһының Халыҡтар дуҫлығы йорто һәм И.Сомони исемендәге тажик милли мәҙәниәте үҙәге сығыш яһаны.
Байрамда ҡатнашыусыларҙы Тажикстан Республикаһының Башҡортостандағы консулы Содик Имомов, Тажик милли мәҙәниәте үҙәге рәйесе Барот-Бек Джалолов, БР Халыҡтар дуҫлығы йорто директоры Вельмир Аҙнаев, Башҡортостандың Мәҙәниәт министрлығы вәкилдәре һәм республиканың йәмәғәт милли-мәҙәни үҙәктәре етәкселәре сәләмләне.
Ҡунаҡтарға матур концерт программаһы тәҡдим ителде.


text:
Өфөлә Ғ.Камал исемендәге Татар театрының гастролдәре башлана
ӨФӨ, 2015 йыл, 10 сентябрь. /«Башинформ» мәғлүмәт агентлығы, Ләйлә Аралбаева/.
Бөгөн Өфөлә Ғ.Камал исемендәге Татар дәүләт академия театрының гастролдәре башлана. Гастролдәр 10 сентябрҙә М.Ғафури исемендәге Башҡорт драма театры сәхнәһендә Йон Фоссеның «Йәйҙең бер көнөндә» спектакле менән асыла.
10 сентябрҙән 17-нә тиклем күрше республиканың иң боронғо театры вәкилдәре Башҡорт академия драма театры һәм Өфө «Нур» татар театры сәхнәләрендә 10 спектакль күрһәтәсәк. Бөтә спектаклдәр ҙә рус теленә тәржемә ителә.
Башҡорт академия драма театры коллективы Силәбе өлкәһенә гастролдәргә сығырға әҙерләнә. 21 сентябрҙән 25-нә тиклем кескәй тамашасыларҙы Шарль Перроның «Итекле бесәй» әкиәте (В.Ганзенко, режиссеры И.Ҡаҙаҡбаев) менән осрашыу көтә, өлкәндәргә иһә Салауат Әбүзәрҙең «Хыялый» лирик комедияһы (режиссеры А.Йәнбәков) тәҡдим ителә. Башҡорт академия драма театры актерҙары Эҫем, Һатҡы, Миәс, Златоуст ҡалаларында, Тимирязев ҡасабаһында буласаҡ.


text:
Дмитрий Масютин Башҡортостандың торлаҡ-коммуналь хужалыҡ министры урынбаҫары итеп тәғәйенләнде
Республика башлығы Рөстәм Хәмитов үҙенең указы менән Дмитрий Масютинды Башҡортостан Республикаһының торлаҡ-коммуналь хужалыҡ министры урынбаҫары итеп тәғәйенләне.
Дмитрий Геннадьевич Масютин 1981 йылда Мәләүездә тыуған. Мәскәү дәүләт иҡтисад, статистика һәм информатика университетын тамамлаған.
Хеҙмәт эшмәкәрлеген 1998 йылда БР ҡала-район эске эштәр бүлеге дежур ярҙамсыһы булып башлай. Төрлө йылдарҙа «Мәләүез аҙыҡ-түлек комбинаты», асыҡ акционерҙар йәмғиәтендә менеджер, «Уралтранснефтепродукт» асыҡ акционерҙар йәмғиәте Өфө етештереү бүлексәһе янғын һүндереүсеһе, «Максим» сауҙа компанияһы» яуаплылығы сикләнгән йәмғиәте сауҙа вәкиле, «Цитринь» яуаплылығы сикләнгән йәмғиәте төбәк менеджеры, «СНС-Өфө» яуаплылығы сикләнгән йәмғиәте коммерция директоры, Өфөнөң «Орджоникидзе районы торлаҡ хужалығы идаралығы» асыҡ акционерҙар йәмғиәте директоры урынбаҫары булып эшләй. 2012 йылдан әлегә тиклем – Өфөнөң Ленин районы «Торлаҡ хужалығы тресы» яуаплылығы сикләнгән йәмғиәте директоры.


text:
Рөстәм Хәмитов Хәйриә эшмәкәрлеге буйынса советтың тәүге ултырышын үткәрҙе
16 декабрҙә Хөкүмәт йортонда Хәйриә эшмәкәрлеге буйынса советтың тәүге ултырышы сиктәрендә властың хәйриә ойошмалары, бизнес-берләшмәләр, төрлө дини ойошма вәкилдәре менән мөһим әңгәмәһе үтте. Уны Башҡортостан Президенты Рөстәм Хәмитов үткәрҙе.
Төбәктә Хәйриә эшмәкәрлеге буйынса совет булдырыуҙы республика башлығы ҙур һәм кәрәкле эш тип атаны, сөнки бөгөн был өлкәлә системалы эшләү зарур, һәм был эштә ҡатнашыусыларҙың барыһы ла – дәүләт власы, урындағы үҙидара органдары, предприятиелар, йәмәғәт берләшмәләре, хәйриә ойошмалары үҙ-ара килешеп эшләргә тейеш.
— Шәфҡәтлелек – граждандар йәмғиәтенең мөһим элементы, уның мәҙәниәтле һәм әхлаҡлы булыуының күрһәткесе. Һәм бында беҙгә системалы эшләүгә күсеү зарур, был эштә, йәмәғәт ойошмалары һәм бизнес-берләшмәләрҙән алып дәүләттең власть структураларына тиклем, барыһы ла ҡатнашырға тейеш, — тип билдәләне Рөстәм Хәмитов. – Был дәүләттең үҙенең закон менән ҡаралған бурыстарын башҡалар елкәһенә һалырға тырышыуы булырға тейеш түгел. Беҙ бер-беребеҙҙе тулыландырырға тейешбеҙ.
Республикала хәйриә ойошмалары, фондтар һәм инициативалы төркөмдәр һаны йылдан-йыл арта. Биш йыл элек Башҡортостанда 80 хәйриә ойошмаһы теркәлгән булһа, әлеге ваҡытта улар 223, уларҙан 47 берләшмә быйыл ғына ойошторолған. Башҡортостан Республикаһының Социаль маҡсатлы программалар фонды бында лайыҡлы урын биләй. Президент әйтеүенсә, нәҡ уның аша республика бер нисә ҙур компания менән хеҙмәттәшлек итә. Атап әйткәндә, Урал тау-металлургия компанияһы, «Система» акционерҙар финанс корпорацияһының хәйриә фондтары, «Урал» хәйриә фонды менән.
— Социаль маҡсатлы программалар фондында средстволар туплау һөҙөмтәһендә социаль объекттар төҙөлә, уларға ремонт үткәрелә, мохтаждарға ярҙам күрһәтелә, хәйриә акциялары һәм башҡа мөһим саралар үткәрелә. Социаль программалар фонды аша йүнәлтелгән средстволарҙың дөйөм күләме быйыл ике миллиард һумға барып етәсәк, — тип һыҙыҡ өҫтөнә алды Рөстәм Хәмитов.
Ул шулай уҡ «Ҡыҙыл тәре» дөйөм Рәсәй ойошмаһының Башҡортостан төбәк бүлексәһе, «Барди», «Әсә йөрәге», «Беҙҙең балалар», «Мәрхәмәт» кеүек киң билдәле хәйриә ойошмаларының эшмәкәрлеге тураһында ла әйтеп үтте. Уларҙың барыһы ла, Рөстәм Хәмитов һүҙҙәренсә, мохтаждарға ярҙам күрһәтә, социаль объекттарҙы төҙөүгә средстволар бүлә, социаль йәһәттән әһәмиәтле проекттарҙы тормошҡа ашыра.
Башҡарма власть органдары ла хәйриә средстволарын йәлеп итеү буйынса әүҙем эш алып бара, улар ҡарамағында байтаҡ социаль учреждениелар эшләй. Республика башлығы Башҡортостандың Мәғариф министрлығын миҫалға килтерҙе, һуңғы ике йыл эсендә ул яҡынса 47 миллион һум аҡса туплаған. Был аҡсаларға бер нисә хәйриә программаһы һәм проекты тормошҡа ашырылған. Балаларҙы конкурстарға һәм олимпиадаларға ебәреү ойошторолған. Шулай уҡ ярҙам күрһәтеүселәр тарафынан исемле стипендиялар ҙа түләнә.
— Бындай ярҙамды балалар баҡсаларына Владимир Львович Засов исемендәге хәйриә фонды ла күрһәтә, — тип өҫтәне Рөстәм Хәмитов. – Улар компьютер кластарын йыһазландырған, дүрт балалар йортоноң спорт залдарына ремонт үткәргән, кәрәкле инвентарь һатып алған.
Хеҙмәт һәм халыҡты социаль яҡлау министрлығы ла хәйриә акцияларын һәм сараларын даими үткәреп тора. Уларҙың береһе — «Мәктәпкә әҙерләнергә ярҙам ит» республика акцияһы.
— Ағымдағы уҡыу йылы барышында ярҙам күрһәтеүселәр тарафынан социаль тәьмин итеү учреждениеларына яҡынса ете миллион һум күләмендә ярҙам күрһәтелде, — тип һыҙыҡ өҫтөнә алды Президент. – Беҙҙә ижтимағи сағылыш тапҡан ҙур акциялар үткәреүҙең ыңғай тәжрибәһе бар. Быларҙың барыһы ла киләһеләр хаҡында һөйләй: беҙҙең бизнес-берләшмәләр һәм ябай граждандар мохтаждарға ҙур теләк менән ярҙам күрһәтә. Быйыл беҙ фондтар һәм бизнес-берләшмәләр ярҙамында республикала Беренсе канал йондоҙҙары ҡатнашлығындағы «Беренсе бул» байрамын ойоштороуға өлгәштек. Балаларҙы яҡлау көнөндә 100-ҙән ашыу популяр алып барыусы, артист, спортсы республиканың балалар йорттарында, һауыҡтырыу учреждениеларында булды. 16 миллиондан ашыу аҡсаға күп балалы ғаиләләргә — автомобилдәр, дауаханаларға ҡиммәтле медицина ҡорамалдары һәм башҡа әйберҙәр бүләк итте.
Рөстәм Хәмитов, иғтибарҙы дауаланыуға мохтаж балаларға йүнәлтеү – акцияның төп маҡсаттарының береһе, тип билдәләне.
— Ҡыҙғанысҡа ҡаршы, уларҙы ҡиммәтле дарыуҙар менән тәьмин итеү буйынса проблемалар килеп тыуа. Улар бик ауыр хәл ителә, әммә был мәсьәләне сисеү зарур. Сөнки улар беҙҙең ғаиләләр, беҙҙең граждандар, — тип һыҙыҡ өҫтөнә алды Президент. – Бындай балалар менән бәйле булған хәлде контролдә тотоу беҙҙең бурыс булып тора. Йәнә уларҙың һәр береһе менән айырым эшләргә, бағыусыларҙы йәлеп итергә кәрәк. «Беренсе бул» акцияһы сиктәрендә республика халҡы ике миллион һумдан ашыу аҡса йыйған.
Рөстәм Хәмитов башҡа миҫалдарҙың да булыуын билдәләне. Ҡала үҫеше йәмәғәт фонды менән ойошторолған «Тормошта ваҡлыҡтар булмай» акцияһы ла улар иҫәбендә. Был сара ярҙамында 300 меңгә яҡын аҡса тупланған, улар 17-се ҡала балалар дауаханаһы өсөн балалар ҡаласығын төҙөүгә йүнәлтелгән. Шулай уҡ фонд инвалид балалар өсөн мини-стадион төҙөүгә бер миллион һум аҡса йыйырға планлаштыра.
Шул уҡ ваҡытта хәл ителмәгән проблемалар ҙа етерлек. Уларҙың береһе – эшкә системалы ҡараштың булмауы, тип билдәләне Президент.
— Күпселек осраҡта ярҙам бер генә тапҡыр күрһәтелә, — тип билдәләне Рөстәм Хәмитов. — Әлбиттә, бындай ярҙам бик мөһим һәм кәрәк. Әммә был ғына етмәй. Йыш осраҡта ярҙам күрһәтеүселәр йәшәгән урындарында ғына хәйриә эшмәкәрлеге менән шөғөлләнә. Өфө өсөн был яҡшы. Әммә уңышлы предприятиелар булмаған урындарға ярҙам ғөмүмән барып етмәй. Һәм беҙ республиканың ҡайһы бер райондарында бындай ярҙамдарҙың бөтөнләй күрһәтелмәүен дә беләбеҙ.
Президент билдәләп үткән йәнә бер проблема – социаль учреждениеларға ҡарамаған кешеләргә ярҙам күрһәтеү. Был тулы булмаған ғаиләләр, яңғыҙ йәшәүсе ҡарттар, өлкән инвалидтар, билдәле йәшәү урыны булмаған кешеләр һәм башҡалар.
— Тап улар хәйриә ойошмалары иғтибарынан ситтә ҡала ла инде. Бында үҙҙәре теләгәндәр кәрәкле ярҙам күрһәтә ала, материаль булмаһа ла, психологик ярҙам күрһәтеү ҙә бик мөһим.
Президент Рәсәйҙең күпселек төбәктәрендә үҙ ирке менән ярҙам күрһәтеүҙе үҫтереү концепцияларының һәм был өлкәләге башҡа программа документтарының ҡабул ителеүен билдәләп үтте.
— Беҙҙә, ҡыҙғанысҡа ҡаршы, бындай тәжрибә юҡ. Уны өйрәнеп, эшебеҙҙә ҡулланырға тәҡдим итәм.
Республиканың закондар йыйылмаһында шәфҡәтлелекте иҡтисади йәһәттән дәртләндереү өсөн айырым норматив базаның булмауы ла етди проблема булып тора, тип билдәләне Президент.
— Федераль кимәлдә хәйриә ойошмаларының эшмәкәрлеге Граждандар кодексы, коммерцияға ҡарамаған берләшмәләр, хәйриә ойошмаларында хәйриә эшмәкәрлеге тураһындағы закондар, Һалым кодексы менән көйләнә. Бынан тыш, былтыр социаль йүнәлештәге ойошмаларға ярҙам күрһәтеү, шәфҡәтлелек менән шөғөлләнеүселәр өсөн һалымдар күләмен кәметеү тураһындағы закон ҡабул ителде, — тип билдәләне Рөстәм Хәмитов. – 1997 йылғы «Хәйриә эшмәкәрлеге һәм хәйриә ойошмалары тураһында»ғы Башҡортостан Республикаһы Законы төбәктә 2001 йылда уҡ үҙ көсөнән сыҡҡайны. Шунан бирле ярҙам күрһәтеүселәрҙең уларға ярҙам итеү формаһындағы статусы закон нигеҙендә билдәләнмәгән. Был, әлбиттә, закон сығарыу өлкәһендәге ҙур кәмселек. Беҙҙең парламентарийҙарҙан был темаға йәнә әйләнеп ҡайтып, яңы закон әҙерләүҙәрен һәм уны ҡабул итеүҙәрен һорайым. Федераль кимәлдә 2020 йылға тиклем хәйриә эшмәкәрлеген, шулай уҡ үҙ ирке менән ярҙам итеүҙе үҫтереүгә булышлыҡ итеү концепцияһы ҡабул ителгән. Башҡортостан Республикаһында ла бындай концепцияны әҙерләү зарур, һәм был концепцияны булдырыу ысулдарын һәм уның төп тезистарын әҙерләү өсөн беҙҙең Совет составынан тейешле эш төркөмөн ойошторорға тәҡдим итәм. Ул беҙгә кәрәк.
Рөстәм Хәмитов фекеренсә, был документта хәйриә эшмәкәрлегендә йәмәғәт структураларының, бизнес-берләшмәләрҙең ҡатнашыуын, шулай уҡ финанс йәһәттән асыҡлыҡты тәьмин итеү буйынса волонтерҙар хәрәкәтен үҫтереү юлдарын күрһәтергә кәрәк. Эшмәкәрлектең яңы формаларын билдәләү зарур.
Бынан тыш, Президент фекеренсә, был эштә Йәмәғәт палатаһының да роле артырға тейеш.
— Ул хәйриә эшмәкәрлеген алып барған коммерцияға ҡарамаған ойошмаларҙың көстәрен туплауға булышлыҡ итә алыр ине, — тине республика башлығы. – Рәсәй Федерацияһының Йәмәғәт палатаһы менән эшләү мөһим. Концепцияла ыңғай мәғлүмәт фонын булдырыу юлдарын билдәләү зарур. Изге эштәрҙе, һис шикһеҙ, пропагандаларға кәрәк. Хәйриә ойошмаларын берҙәм структураға туплау һөҙөмтәле сара булыр ине. Мәҫәлән, закондар сығарыу һәм башҡарма власть органдарында барлыҡ хәйриә ойошмаларының мәнфәғәттәрен яҡлаған Ассоциация булдырыу. Республика советының һайланған составы, уның эшмәкәрлеге нигеҙенә һалынған етди алымдар беҙгә республикала хәйриә эшмәкәрлеген үҫтереүгә ҙур ярҙам күрһәтергә мөмкинселек бирәсәк, тип иҫәпләйем.
Белешмә өсөн. Хәйриә эшмәкәрлеге мәсьәләләре буйынса республика советы Башҡортостан Президенты Рөстәм Хәмитов Указы менән 2011 йылдың 1 ноябрендә ойошторолдо. Совет Башҡортостанда хәйриә эшмәкәрлеген үҫтереү һәм уға ярҙам итеү, шулай уҡ дәүләт власы, урындағы үҙидара органдары, предприятиелар, йәмәғәт берләшмәләре һәм хәйриә ойошмалары араһында килешеп эш итеүҙе көйләү маҡсатында булдырылды.
Совет рәйесе – Башҡортостан Президенты Рөстәм Хәмитов.


text:
Башҡортостан паралимпиясыһы Тимур Хәмәтшин — фехтование буйынса Донъя кубогы этабында көмөш призер
ӨФӨ, 2015 йыл, 13 май. /«Башинформ» мәғлүмәт агентлығы, Эльмира Сабирова/.
Канаданың Монреаль ҡалаһында хәрәкәт итеү органдары зыян күргән спортсылар араһында фехтование буйынса Донъя кубогы этабы уҙҙы.
Рәсәйҙең йыйылма командаһы составында Башҡортостандан өс спортсы — Альбина Ҡурамшина, Тимур Хәмәтшин һәм Альберт Камалов сығыш яһаны.
Шәхси зачетта спортсыларыбыҙ уңышҡа ирешә алманы. Ирҙәр араһындағы команда ярыштарында Роман Федяев, Александр Кузюков, Роман Йосопов, Тимур Хәмәтшиндан (Башҡортостан Республикаһы, тренеры — Фәрит Арсланов) торған Рәсәй командаһы көмөш миҙалға лайыҡ булды. Алтынды Ҡытай спортсылары яуланы.
Рәсәй спортсыларының иҫәбендә — бер алтын, биш көмөш һәм дүрт бронза миҙал, тип хәбәр иттеләр Башҡортостан Йәштәр сәйәсәте һәм спорт министрлығының матбуғат хеҙмәтенән.


text:
Фото:
Республика Президенты «Йәшел сауҡалыҡ» шифаханаһын реконструкциялау барышы менән танышты
Фото:
Өфөнөң «Йәшел сауҡалыҡ» шифаханаһында корпустарҙы һәм административ биналарҙы реконструкциялау дауам итә. Объекттағы эш барышы менән Башҡортостан Президенты Рөстәм Хәмитов танышты.
Атап әйткәндә, республика башлығы быйыл асылған йоҡо корпусын ҡараны, ул 56 урынға иҫәпләнгән. Йәмғеһе дүрт йоҡо корпусы бер юлы 650 кешене ҡабул итә ала.
— Бөгөнгө көндә беҙҙә 450 кеше сәләмәтлеген нығыта, уларҙың 90-дан ашыуы – пенсионерҙар, — тине Президент менән әңгәмәләшеү барышында шифахана директоры Рәмил Бәҙретдинов.
Әлеге ваҡытта өсөнсө корпуста ремонт эштәре тамамлана, төҙөүселәр уны октябрь аҙағында файҙаланыуға тапшырырға ниәтләй.
Рөстәм Хәмитов путевкалар хаҡы менән ҡыҙыҡһынды.
— Хаҡтар тәүлегенә уртаса 2,5 мең һумдан алып тәшкил итә, бының иҫәбенә туҡланыу һәм дауаланыу инә. Әммә хаҡтар төрлө финанс мөмкинлектәргә иҫәпләнгән һәм бүлмәләрҙең категорияһына ҡарай, — тине Рәмил Бәҙретдинов. – Люкс бүлмәлә йәшәү 3,5-4 мең һум торасаҡ. Әммә беҙҙә ташламалар системаһы ла булдырылған.
— Хаҡтар арзан булырға тейеш, — тип һыҙыҡ өҫтөнә алды Президент.
Шифаханала ял итеүселәр менән әңгәмә барышында Рөстәм Хәмитов бында йәшәү шарттары, туҡланыу һәм дауаланыу хаҡында ҡыҙыҡһынды. Шифахана ҡунаҡтары, ә улар араһында күрше төбәктәрҙән дә ял итеүселәр бар, ойоштороу кимәлен юғары баһаланы.
Артабан республика башлығы яңы дауалау-диагностика корпусында булды, унда эстетик медицина һәм косметология үҙәге лә урынлашҡан. Был хеҙмәттәр, Рәмил Бәҙретдинов һүҙҙәренсә, ял итеүселәр араһында ҙур һорау менән файҙалана.
Шифахана етәксеһе бында ғаилә менән ял итеү өсөн ысын курорт булдырырға планлаштыра.
— Реконструкциянан һуң ете яңы бүлек асылды, заманса медицина ҡорамалдары һатып алынды, шулай уҡ яңы программалар әҙерләнде. Бынан тыш, яйлап инженер коммуникацияларын алмаштырабыҙ, территорияны төҙөкләндерәбеҙ, балалар майҙансыҡтарын булдырырға планлаштырабыҙ. Алдағы йылда ҡышҡы Халыҡ-ара балалар уйындарында ҡатнашыусыларҙы ҡабул итергә әҙерләнәбеҙ, шуға күрә тейешле шарттар булдырыу зарур. Корпустар, бүлмәләр халыҡ-ара стандарттарға тап килергә тейеш, — тине Рәмил Бәҙретдинов.


text:
Фото:
Өфөлә талпанға ҡаршы көрәшәләр
Фото:
Өфөлә урман массивтарын талпандан әүҙем эшкәртеү үткәрелә. Өфө дезинфекция станцияһы был зоналарҙы махсус иҙмә менән эшкәртә. Станцияның баш врачы Александр Мочалкин хәбәр итеүенсә, урмандарҙы эшкәрткәндә файҙаланылған препарат тирә-яҡ мөхиткә бер ниндәй ҙә зыян килтермәй.
— Республикала талпандарҙың әүҙемлек осоро ярайһы уҡ оҙон. Ҡағиҙә булараҡ, ул майҙа башлана һәм августың тәүге яртыһында тамамлана, — ти Александр Павлович. — Бындай санитар эшкәртеү өфөләрҙе хәүефле бөжәктәр тешләүенән һаҡларға тейеш.
Ҡала халҡына һаҡ булырға тәҡдим ителә. Ҡала ситендә бейек үләнле, ағас һәм ҡыуаҡлыҡтар үҫкән участкаларҙан ситтәрәк булыу хәйерле. Тап шундай урындарҙа талпандар кешегә йышыраҡ һөжүм итә.
— Ҡаланың урман массивтарын дезинфекциялау буйынса эш иртәгә, 8 майҙа, тамамлана, — тип дауам итә Александр Мочалкин. – Өфөлә күмәк кешеләр ял итә торған урындар хәҙер тулыһынса хәүефһеҙ. Байрамдарҙан һуң, популяр ял базаларын индереп, Өфө районы биләмәләрен дә эшкәртергә планлаштырыла.


text:
Мәскәүҙә «Дәүләт заказы-2011» Бөтә Рәсәй форум-күргәҙмәһе асылды
Бөгөн Мәскәүҙә «Дәүләт заказы-2011» Бөтә Рәсәй форум-күргәҙмәһе эшен башланы. Уны Мәскәү мэры Сергей Собянин асты. Сара Монополияға ҡаршы федераль хеҙмәт башлығы Игорь Артемьев, Федераль ҡаҙналыҡ етәксеһе Роман Артюхин ҡатнашлығында үтә.
БР Хөкүмәтенең матбуғат хеҙмәтенән хәбәр итеүҙәренсә, Башҡортостандан форумда БР Хөкүмәте Премьер-министры урынбаҫары, Хөкүмәт Аппараты етәксеһе Илшат Тажетдинов һәм БР Дәүләт заказдарын урынлаштырыу буйынса дәүләт комитеты рәйесе Сергей Новиков ҡатнаша.
«Дәүләт заказы» форумы – РФ Хөкүмәте ҡушыуы буйынса үткәрелгән дәүләт һәм муниципаль ихтыяждар өсөн һатып алыуҙар мәсьәләләре буйынса йыл һайын үткәрелә торған конгресс-күргәҙмә сараһы.
Сараның маҡсаты – тауарҙар сифатын күтәреүгә, инновацион продукция һатып алыуға йүнәлеш алып, дәүләт һәм муниципаль ихтыяждар өсөн поставкаларҙың иң яҡшы практикаһын үҫтереүгә булышлыҡ итеү.
Күргәҙмәнең экспозиция өлөшө унда ҡатнашыусыларға үҙ продукцияһын күрһәтеү мөмкинлеге бирә. 300-ҙән ашыу экспонент үҙ стендтары менән таныштыра. Улар араһында федераль башҡарма власть органдары, электрон сауҙа майҙансыҡтары, «Росатом» һәм «Ростехнологии» дәүләт корпорациялары, төбәктәр, шулай уҡ бәләкәй һәм урта бизнес вәкилдәре бар.
Форум эшенең тәүге көнөндә дәүләт заказын камиллаштырыу темаһына «түңәрәк өҫтәл» үтте. Унда дәүләт заказдары тураһында законға төҙәтмәләр индереү тикшерелде. «Дәүләт заказы-2011» Бөтә Рәсәй форум күргәҙмәһе 25 мартҡа тиклем дауам итәсәк.


text:
Бөтә донъя башҡорттары ҡоролтайы Башҡарма комитеты Йәмәғәт премияларын тапшырҙы
Өфөлә Бөтә донъя башҡорттары ҡоролтайы Башҡарма комитетының йомғаҡлау ултырышы үтте. Унда Башҡарма комитет ағзалары, Рәсәй төбәктәре, Башҡортостан ҡалалары һәм райондарының ҡоролтай рәйестәре, Дәүләт думаһы депутаттары Иршат Фәхретдинов һәм Сәлиә Мырҙабаева ҡатнашты. Ултырышта ҡатнашыусылар төп башҡорт ойошмаһының 2011 йыл өсөн эшмәкәрлеген анализланы, алдағы осорға бурыстар билдәләне һәм 2012 йылға эш планын раҫланы.
«Башинформ» агентлығына Бөтә донъя башҡорттары ҡоролтайы Башҡарма комитеты рәйесе урынбаҫары Вәлиәхмәт Бәҙретдинов һөйләүенсә, башҡорт халҡының социаль-иҡтисади һәм мәҙәни-рухи мәсьәләләре хаҡында һөйләшеү барышында күп төрлө фекерҙәр әйтелде, шул иҫәптән ҡоролтай эшмәкәрлегенең кәмселектәре лә телгә алынды.
Сарала башҡорт халҡының матди һәм рухи мәҙәниәтен үҫтереүгә өлөш индергән өсөн ҡайһы бер әүҙем эшмәкәрҙәргә Бөтә донъя башҡорттары ҡоролтайының Йәмәғәт премиялары тапшырылды. Премияның тәүге лауреаттары — скульптор Өлфәт Ҡобағошов, эшҡыуар Рәйлә Фәсхетдинова, филология фәндәре докторы, профессор Рәшит Шәкүр, ҡурайсы һәм фольклорсы Юлай Ғәйнетдинов, тарихсы, профессор Әнүәр Әсфәндиәров, «Төньяҡ амурҙары» хәрби-тарихи клубы етәксеһе Илдар Шәйәхмәтов, журналист Урал Сәфиуллин, ҡумыҙсы, «Донъя виртуозы» исемен йөрөтөүсе Миңлеғәфүр Зәйнетдинов, йәмәғәт хәрәкәте ветераны Ләлә Биишева, яҙыусы Мәрйәм Бураҡаева, Күмертау башҡорттары ҡоролтайы рәйесе Рәйсә Сырлыбаева, тележурналист Салауат Хәмиҙуллин, яҙыусы, журналист Әхмәр Үтәбай, медицина фәндәре докторы, профессор Марс Юлдашев һәм Мәхмүзә Ғәйнуллина, ветеран-йәмәғәтсе Абдрахман Вәлидов, сәсән, «Айыҡ ауыл» проектын башлап ебәреүсе Вәсилә Садыҡова һәм йәш ғалим Рәфил Аҫылғужин.


text:
Көндәр һыуына
Башҡортостанда был аҙнала көндәр һыуына, синоптиктар бер аҙ ҡар яуыуын күҙаллай.
Рәсәй Гидрометүҙәге хәбәр итеүенсә, 16 декабрҙә төбәктә «көслө ҡар яуыуы, буран сығыуы, епшек ҡар ятыуы һәм көрт һырыуы» көтөлә. 18 декабрҙә Волга буйы федераль округының күп өлөшөндә ҡар, епшек ҡар яуыуы, боҙлауыҡ булыуы, секундына 15 — 20 метр тиҙлектә көслө ел иҫеүе ихтимал.
16 һәм 17 декабрҙә республиканың айырым райондарында һауа температураһы төнөн 20 градус һыуыҡҡа тиклем төшә, көндөҙ минус 12-14 градусҡа тиклем күтәрелә.
Шаршамбы, 18 декабрҙән, башлап, төбәктә көндөҙ урыны менән минус өс-биш градусҡа тиклем йылына. Ә төнөн һауа температураһы элеккесә 17-18 градус һыуыҡ билдәһендә һаҡлана.
Кесе йома, 19 декабрҙә, синоптиктар, аҙна эсендә иң йылы көн буласаҡ, тип күҙаллай — төнөн 8-10 градус һыуыҡ һәм көндөҙ минус ике-дүрт градус.
Аҙна аҙағына төбәктә ҡайтанан һалҡынайта — төнөн 16-18 градусҡа тиклем һыуыҡ һәм көндөҙ минус 9-12 градус, тип билдәләй Рәсәй Гидрометүҙәге.


text:
2014 йылда Рәсәй Почтаһының республикалағы филиалының кереме 3,5 миллиард һум тәшкил иткән
ӨФӨ, 2015 йыл, 8 апрель. /«Башинформ» мәғлүмәт агентлығы, Розалиә Вәлиева/.
2014 йылда Рәсәй Почтаһының республикалағы филиалының кереме 3,5 миллиард һум тәшкил иткән, был 2013 йылға ҡарағанда 10,5 процентҡа күберәк, тип хәбәр итте филиалдың матбуғат хеҙмәте.
Почта-финанс хеҙмәттәрен ғәмәлгә ашырыуҙан алынған килемдең өлөшө 88 процент тәшкил иткән. Улар 2013 йылғы кимәлгә ҡарата 504 миллион һумға артҡан. Филиалда саф табыш күрһәткесенә аныҡлыҡ индерелмәне.
Тармаҡты яңыртыуға, уның матди-техник базаһын нығытыуға 50 миллион һум инвестиция һалынған, шул иҫәптән транспорт сараларын һатып алыуға — 16 миллион, капиталь төҙөлөшкә 7 миллион йүнәлтелгән.
2014 йылда Белорет, Мәләүез ҡалаларында, Ҡариҙелдә, Мәсәғүттә почта бүлексәләре асылған. Почта элемтәһе объекттарына ағымдағы ремонт үткәреүгә сығымдар 3 миллион һум самаһы тәшкил иткән. 62 объектҡа капиталь ремонт яһалған. Алты объект реконструкцияланған. Өфө почтамты бинаһы һәм автобазалар төҙөкләндерелгән — ошо маҡсатҡа 8 миллион һум тотонолған.
Филиалдағы хеҙмәткәрҙәрҙең уртаса эш хаҡы 14 мең һум тәшкил иткән, был 2013 йылға ҡарата һигеҙ процентҡа күберәк.


text:
Ҡырмыҫҡалы районында «Бәхет» шишмәһе урғыла
Ҡырмыҫҡалы районы үҙәгендә «Бәхет» исемле шишмә төҙөкләндерелде. Был маҡсатҡа «Экология һәм БР-ҙың тәбиғәт ресурстары» Республика маҡсатлы программаһын тормошҡа ашырыу сиктәрендә төбәк бюджетынан 100 мең һум аҡса бүленде.
Шишмәне төҙөкләндереүҙә урындағы эшҡыуарҙар һәм «Торлаҡ-коммуналь сервисы» предприятиеһы коллективы әүҙем ҡатнашты. Уның территорияһында 80 төп ылыҫлы ағас үҫентеһе ултыртылды.
БР Экология министрлығының Өфө эргәһе территориаль идаралығы начальнигы Айрат Нәғимовтың һүҙҙәренә ҡарағанда, Башҡортостанда эсәр һыу етешмәү проблемаһы хәл ителә. Һуңғы йылдарҙа Ҡырмыҫҡалы районы территорияһында ғына дүрт шишмә төҙөкләндерелгән: өсәүһе Сахай ауыл Советы биләмәһендә һәм береһе Ҡырмыҫҡалы ауылында.
Белешмә өсөн. 2010 йылда республика бюджетынан «Экология һәм Башҡортостандың тәбиғәт ресурстары (2004-2010 йылдарға һәм 2015 йылға тиклем осорға)» программаһын тормошҡа ашырыу сиктәрендә төбәктә шишмәләрҙе төҙөкләндереүгә 1 миллион һум аҡса бүленде, тип хәбәр итә БР Тәбиғәттән файҙаланыу һәм экология министрлығының матбуғат хеҙмәте.


text:
Рөстәм Хәмитов Рәсәй Фәндәр академияһының Иҡтисади стратегиялар институты директоры Александр Агеев менән осраштыФото: Андрей Старостин
Рөстәм Хәмитов Рәсәй Фәндәр академияһының Иҡтисади стратегиялар институты директоры Александр Агеев менән осрашты
Рөстәм Хәмитов Рәсәй Фәндәр академияһының Иҡтисади стратегиялар институты директоры Александр Агеев менән осраштыФото: Андрей Старостин
22 февралдә Башҡортостан Президенты Рөстәм Хәмитов Рәсәй Фәндәр академияһы Иҡтисади стратегиялар институтының генераль директоры, иҡтисад фәндәре докторы Александр Агеев менән осрашты. Осрашыу барышында республиканы иҡтисади йәһәттән үҫтереү перспективалары тикшерелде, тип хәбәр иттеләр төбәк башлығының матбуғат хеҙмәтенән.
Ҡунаҡтың, республика Президенты ҡатмарлы холоҡло кешеме, тигән һорауына яуап биреп, Рөстәм Хәмитов бөгөнгө тормошта булған барлыҡ нескәлектәрҙе лә күҙ уңында тоторға тырышыуы хаҡында әйтте.
— Әммә тәбиғәтем менән мин асыҡ йөҙлө, ихлас кешемен. Һәм был йәһәттән үҙем менән бер ни ҙә эшләй алмайым. Үҙемде ҡатмарлы холоҡло тип әйтә алмайым. Ҡыҫҡа ваҡыт эсендә маҡсаттарына ярашлы күп тапҡыр үҙенең ҡарашын үҙгәрткән, дуҫтарын инҡар итеп, үҙенә иптәштәрҙе кисәге дошмандары араһынан тапҡан кешене ҡатмарлы холоҡло тип атар инем. Мин улай эшләй алмайым, — тине республика башлығы.
Республика Президентының эшләү стиленә ниндәй өс үҙенсәлек хас, тигән һорауға Рөстәм Хәмитов киләһесә яуап бирҙе:
— Мин бер генә үҙенсәлекте атар инем: системалы эшләү. Мәсьәләләрҙе хәл иткәндә ошо күҙлектән сығып эш итергә тырышам. Сәбәбен аңларға, хәлде асыҡларға теләйем. Ниндәй ҙә булһа проблема хаҡында һүҙ барһа, унан сығыу юлдарын билдәләп, улар араһынан оптималь булғанын һайлап алып, артабан алға табан барырға тырышам.
Александр Агеевтың, республика менән идара итеү системаһының бөгөнгө хәлен нисек баһалайһығыҙ, тигән һорауына Рөстәм Хәмитов былай тип яуап бирҙе:
— Миңә «мираҫ булып ҡалған» структураға ғына таяна алам. Һәм, әлбиттә, ул хәл мин булдырырға теләгән хәлдән ныҡ айырыла. Тәү сиратта айырма шунда: ул ваҡытта ҡарарҙар эмоцияларға таянып ҡабул ителгән. Был эмоционаллек, бер яҡтан, ыңғай мәғәнәгә эйә булһа, күпселек йәһәттән ул иҡтисади һөҙөмтәлелеккә алып килмәгән.


text:
Төбәктә шифаханалар, ҡунаҡханалар һәм туроператорҙар керемде 18 процентҡа арттырған
ӨФӨ, 2016 йыл, 17 февраль. /«Башинформ» мәғлүмәт агентлығы, Ольга Мортазина/.
Былтыр Башҡортостанда шифаханалар, ҡунаҡханалар һәм туристик ойошмалар керемде 18 процентҡа арттырып, 15,2 миллиард һумлыҡ хеҙмәттәр күрһәткән (2014 йыл менән сағыштырғанда). Туристик хеҙмәттәрҙең өлөшө 37,3 процент, шифахана-һауыҡтырыу — 31 процент, ҡунаҡхана хеҙмәттәре 31,7 процент тәшкил итә.
Башҡортостандың Эшҡыуарлыҡ һәм туризм буйынса дәүләт комитетының йомғаҡлау коллегияһында ошондай мәғлүмәт яңғыраны. Был шифаханаларҙан һатып алынған юлламаларҙан тыш, эске туризм һәм ял һөҙөмтәләре, тип асыҡлыҡ индерҙеләр ведомствола.


text:
Башҡортостанда бюджетҡа һалымдар йыйыу артҡан Фото: Олег Яровиков
Башҡортостанда бюджетҡа һалымдар йыйыу артҡан
Башҡортостанда бюджетҡа һалымдар йыйыу артҡан Фото: Олег Яровиков
ӨФӨ, 2016 йыл, 4 март. /«Башинформ» мәғлүмәт агентлығы, Ольга Мортазина/.
Башҡортостанда бюджетҡа һалымдар йыйыу һигеҙ процентҡа артҡан, быға инспекторҙарҙың эш сифатын яҡшыртыу һәм республика Хөкүмәтенең ҙур инвестициялар йәлеп итеүҙә, һалым түләүселәр менән эштә ярҙамы булышлыҡ иткән. Ведомствоның йомғаҡлау коллегияһы барышында Федераль һалым хеҙмәтенең Башҡортостан буйынса идаралығы етәксеһе Марат Вәхитов ошо хаҡта хәбәр итте.
Былтыр һалымсылар 266 миллиард һумдан ашыу йыйған, шуларҙың 112 миллиарды республика ҡаҙнаһына йүнәлтелгән. Мөлкәт һалымы буйынса керемдәр 16,4 миллиард һум самаһы тәшкил иткән, өҫтәүенә һалым түләүселәр 14,16 миллиард һум түләп еткермәгән. Бурысты түләтеү — ведомствоның айырым эше, тип билдәләне Марат Вәхитов. Уҙған йылда бурысты хәл итеү һөҙөмтәһендә 18,6 миллиард һум ҡапланған.
Идаралыҡ етәксеһе хеҙмәткәрҙәренең эш сифатын юғары баһаланы.
«Ведомствоға бюджетҡа йыйымдарҙың ыңғай динамикаһын һаҡлау бурысы ҡуйылған. Яңы технологиялар индереү һәм аналитиканы көсәйтеү эш сифатын үҫтерергә ярҙам итәсәк», — тип йомғаҡ яһаны Марат Вәхитов.


text:
Эш хаҡы буйынса бурыс 25,8 миллион һумға тиклем кәметелде
Республика Йортонда эш хаҡы буйынса бурысты ҡайтарыу буйынса Ведомство-ара координацион советтың ултырышы үтте. Уны БР Хөкүмәте Премьер-министры Раил Сарбаев алып барҙы.
— Быйыл 1 ноябргә бурыстың дөйөм суммаһы 46 миллион 425 мең һум тәшкил иткәйне, — тип хәбәр итте Премьер-министр. – Башҡортостанстаттың 21 декабргә ҡарата мәғлүмәттәренә ҡарағанда, 11 ойошманың эш хаҡы буйынса бурысы – 25 миллион 848 мең һум.
Бурыстың төп күләме иҡтисади эшмәкәрлектең ике төрөнә: эшкәртеүсе производстволарға (57 процент) һәм төҙөлөшкә (38,6 процент) тура килә.
Бөтә бурыстың 47,8 проценты Өфөгә тура килә.


text:
Мәләүез районында йәш һайлаусыларҙың хоҡуҡи белемен арттыралар
Мәләүез районында алтынсы саҡырылыш Дәүләт Думаһына һайлауҙарға әүҙем әҙерлек бара. Мәләүез ҡалаһы һәм районынан һайлаусылар исемлегенә 65 меңдән ашыу кеше инде, тип хәбәр итә район хакимиәтенең мәғлүмәт-аналитика бүлеге. Район гәзите биттәрендә һайлау алды кампанияһына бәйле материалдар сығып тора.
Районда 63 участка һайлау комиссияһы эшләй. Бөгөнгө көнгә яҡынса 150 теркәүҙән төшөү таныҡлығы бирелгән. Алдан фаразланыуынса, бындай таныҡлыҡтар алыр өсөн йәнә 3 меңгә яҡын кешенең мөрәжәғәт итеүе ихтимал.
Мәләүез районының 500-гә яҡын кешеһе быйыл һайлауҙарҙа тәүгә ҡатнашасаҡ. Улар өсөн райондың участка комиссиялары иҫтәлекле бүләктәр һәм дипломдар әҙерләгән. Йәш һайлаусыларҙың хоҡуҡи белемен арттырыу маҡсатында районда Йәш һайлаусы көнө үткәрелгән. Хәҙер райондың дөйөм белем биреү учреждениеларында «Йәш һайлаусы аҙналығы» үтә, уҡыу йорттарында һайлауға бағышланған түңәрәк өҫтәлдәр, викториналар ойошторола.


text:
Фото:
Мәләүез халҡы ярма һәм макарон изделиеларын Рәсәйҙең бөтә Европа өлөшөнә һәм Көнбайыш Себергә ебәрә
Фото:
Мәләүездә «Клен» ярма компанияһы» яуаплылығы сикләнгән йәмғиәтендә Рөстәм Хәмитов икмәкхананы, макарон изделиеларын етештереүҙе ҡараны, ярмалар етештереү һәм фасовкалау цехтарында булды, әҙер продукция өлгөләре менән танышты.
Предприятие ярма һәм макарон изделиеларын етештерә. Бында 44 кеше эшләй, уртаса эш хаҡы – 9000 һум самаһы. Йыл башынан алты ай эсендә предприятиела 1369 тонна ярма һәм 614 тонна макарон изделиелары етештерелгән.
Производствоның үҫеш перспективалары ҡарабойҙай эшкәртеү буйынса цехты реконструкциялау, һоло эшкәртеү буйынса цех төҙөү, ҡаты сортлы бойҙай эшкәртеү өсөн тирмән булдырыу, 7000 тонна һыйышлы иген келәтенең икенсе сиратын һәм ҡаты сортлы бойҙайҙан макарон изделиеларын етештереү өсөн цех төҙөү менән бәйле.
Рөстәм Хәмитов етештерелгән продукцияға һорау булыу-булмауы тураһында ҡыҙыҡһынды. Продукция Рәсәйҙең бөтә Европа өлөшөнә һәм Көнбайыш Себергә ебәрелә, тип билдәләне предприятие етәкселәре.


text:
Республикала студенттарҙың төҙөлөш отрядтары тергеҙеләсәк
Башҡортостанда Советтар союзы заманында киң таралыу алған йәштәр төҙөлөш отрядтары барлыҡҡа киләсәк. Был традицияны тергеҙеү менән «Берҙәм Рәсәй» шөғөлләнә.
Дүшәмбе көндө Өфөлә үткән матбуғат конференцияһында партияның Башҡортостан төбәк бүлексәһе башҡарма комитеты етәксеһе Рөстәм Ишмөхәмәтовтың хәбәр итеүенсә, беренсе төҙөлөш отряды ошо йәй үк эшләй башлаясаҡ. Студенттарға М.Аҡмулла исемендәге Башҡорт дәүләт педагогия университеты ҡарамағындағы бассейнды төҙөргә тура киләсәк.
Рөстәм Ишмөхәмәтовтың әйтеүенсә, төҙөлөш отрядына 30 кеше яҙылған да инде. Был күп түгел, әлбиттә, ләкин әлеге мәлдә республика вуздары менән һөйләшеүҙәр алып барыла, һәм йәйгә ҡарай студенттар иҫәбенән бассейн төҙөлөшөндә ҡатнашырға теләүселәрҙең артыуы ихтимал.
Төҙөлөш отрядында егеттәр айына 12-15 мең эш хаҡына иҫәп тота ала. Рөстәм Ишмөхәмәтовтың билдәләүенсә, төҙөлөш отрядтары ойоштороуҙан тыш, берҙәм рәсәйлеләр йәштәргә ауыл хужалығында, шулай поездарҙа вагон ҡараусы сифатында эшкә урынлашыуға булышлыҡ итергә ниәтләй.


text:
Республиканан Ҡырымға электр генераторҙары оҙатылды Фото: Ғәҙәттән тыш хәлдәр министрлығының республика буйынса баш идаралығы
Республиканан Ҡырымға электр генераторҙары оҙатылды
Республиканан Ҡырымға электр генераторҙары оҙатылды Фото: Ғәҙәттән тыш хәлдәр министрлығының республика буйынса баш идаралығы
ӨФӨ, 2015 йыл, 7 декабрь. /«Башинформ» мәғлүмәт агентлығы, Артур Басиров/.
Башҡортостандан Ҡырымдың Белогорск районына 30 бензинлы электр генераторҙары оҙатылды. Гуманитар йөк ярымутрауға ошо көндәрҙә барып еткән, тип хәбәр итә Ғәҙәттән тыш хәлдәр министрлығының республика буйынса баш идаралығы.
Ведомствола аңлатыуҙарынса, Ҡырымда электр менән тәьмин итеү боҙолоу сәбәпле Ғәҙәттән тыш хәлдәр министрлығының республика буйынса баш идаралығында оператив штаб булдырылған. Хеҙмәткәрҙәр ярымутрау халҡына ярҙам күрһәтеү буйынса эште ойоштороу менән шөғөлләнә.


text:
1 апрелдән хеҙмәт пенсиялары 3,4 процентҡа артасаҡ
Рәсәй пенсионерҙарын 2012 йылдың 1 апреленән сираттағы индексация көтә. Хеҙмәт пенсиялары – 3,4, социаль пенсиялар 14,1 процентҡа артасаҡ. Төрлө социаль льготаларға хоҡуғы булған граждандарға айлыҡ аҡсалата түләүҙәр күләме алты процентҡа артасаҡ. Был турала Рәсәй Һаулыҡ һаҡлау һәм социаль үҫеш министрлығы коллегияһының киңәйтелгән ултырышында Премьер-министр Владимир Путин белдерҙе.
— 2012 йылдың 1 февраленән хеҙмәт пенсияларының страховка өлөшө ете процентҡа күтәрелде, ә 1 апрелдән беҙ тағы бер индексация үткәрәсәкбеҙ — 3,4 процентҡа. Дөйөм алғанда үҫеш 10 проценттан ашыуыраҡ буласаҡ, был башта, 2012 йылғы бюджетты формалаштырғанда планлаштырғандан бер аҙға күберәк, — тине РФ Хөкүмәте башлығы.
Социаль пенсия күләменә килгәндә иһә, уларҙың индексацияһын «ағымдағы йыл бюджетында килешкәндәге кеүек ҡалдырабыҙ — 14,1 процентҡа», тип билдәләне Владимир Путин.
«Башинформ»дың бығаса хәбәр итеүенсә, февралдәге индексациянан һуң ҡартлыҡ буйынса хеҙмәт пенсияһының уртаса күләме Башҡортостанда 8900 һумға етте.


text:
19 ғинуарҙа социаль яҡлау мәсьәләләре буйынса граждандар ҡабул ителә
19 ғинуарҙа РФ Президентының Башҡортостан Республикаһындағы йәмәғәт ҡабул итеү бүлмәһендә Башҡортостан халҡын социаль яҡлау мәсьәләләре буйынса граждандарҙы ҡабул итеү ойошторола. Халыҡты Рәсәй Федерацияһы Юстиция министрлығының Башҡортостан Республикаһы буйынса идаралығы начальнигы урынбаҫары Салауат Йәнтүрин ҡабул итәсәк.
Ҡабул итеү сәғәт 10-да башлана.
Бүлмәнең адресы: Өфө ҡалаһы, Цюрупа урамы, 100-сө йорт («Үҙәк баҙар» транспорт туҡталышы).
Белешмәләр һәм алдан яҙылыу өсөн телефондар: 251-64-39, 251-77-91.


text:
«Каруанһарай» төркөмө элекке составта сығыш яһаясаҡ
Легендар «Каруанһарай» фольклор-эстрада төркөмө элекке составта концерт әҙерләй. Төркөм тулы составта мөләйем ҡатын-ҡыҙҙарыбыҙҙы Халыҡ-ара ҡатын-ҡыҙҙар көнө менән ҡотлау һәм уларға үҙҙәренең иң яҡшы йырҙарын бүләк итеү өсөн Хөсәйен Әхмәтов исемендәге Башҡорт дәүләт филармонияһы залында йыйыласаҡ. Концерт 8 Мартҡа планлаштырылған. Унда Рәсүл Ҡарабулатов (Башҡорт дәүләт филармонияһының хәҙерге директоры), Вилдан Яруллин, Артур Туҡтағолов, Әмир Тойғонов, Олег Жданов, Анатолий Трофимов, Юлия Чигвинцева, Рафаэль Сәғитов, Алһыу Бәхтиева, Наил Шәймәрҙәнов, Лилия Ишемйәрова, Заһир Шәйәхмәтов һәм, әлбиттә, бөгөн Мәхмүт Нәҙершин етәкселегендәге «Каруанһарай»ҙың йәш составы сығыш яһаясаҡ.
Шуны әйтергә кәрәк, был ансамблдең башҡарыу стиле үҙенсәлеге башҡорт фольклорын заманса ритмдар һәм көйҙәр аша үҙгәртеп биреүгә ҡайтып ҡала. Байрам кисәһендә музыканттар ҡатын-ҡыҙға һәм тыуған еренә арналған йырҙар башҡарасаҡ.


text:
Халыҡ иҫәбен алыусы һәр хеҙмәткәргә 380 кеше тура киләсәк
2010 йылда Бөтә Рәсәй халыҡ иҫәбен алыу осоронда халыҡ иҫәбен алыусы бер хеҙмәткәргә уртаса 380 кешене теркәргә тура киләсәк. Аныҡ нисбәтте билдәләү өсөн быйыл Башҡортостанда райондарға бүлеп халыҡ иҫәбен алыу үткәреләсәк, ваҡытлыса эшләүсе иҫәп алыусыларға талап билдәләнәсәк, иҫәп алыу, инструктор участкаларын урынлаштырыу өсөн кәрәкле биналар һаны билдәләнәсәк. Халыҡ иҫәбен алыу — ирекле эш булыу сәбәпле, иҫәп алыу тулылығын тәьмин итерлек, халыҡты ике тапҡыр иҫәпкә алыуға юл ҡуймаҫлыҡ саралар комплексы эшкәртеү бурысы тора.
Сираттағы иҫәп алыу 2010 йылдың 14 октябрендә 00 сәғәттә башлана.
Рәсәй Статистика идаралығы матбуғат хеҙмәте хәбәр итеүенсә, халыҡ иҫәбен алыу һөҙөмтәләре халыҡтың төрлө социаль-демографик төркөмдәре хәлен аныҡлаусы мәғлүмәт алырға ярҙам итәсәк. Улар дәүләттең һәм айырым төбәктәрҙең социаль сәйәсәте сараларын тормошҡа ашырыуға йүнәлтелгән финанс сығымдарын баһалау өсөн кәрәкле булған күп демографик күрһәткестәрҙе иҫәпләп сығарырға мөмкинлек бирәсәк. Халыҡ иҫәбен алыу һөҙөмтәләре халыҡҡа ҡағылышлы артабанғы бөтә иҫәп-хисаптар һәм социаль-демографик процестар мониторингы нигеҙе, шулай уҡ пенсия реформаһын мәғлүмәти тәьмин итеүҙе индереп, халыҡтың иҫәбен һәм составын оҙайлы ваҡытҡа күҙаллау өсөн база булып торасаҡ.


text:
Рөстәм Хәмитов Сауд Ғәрәбстанының тәхеткә ултырырға тейешле принцы үлеп ҡалыу сәбәпле матәм тантанаһында ҡатнашты
26 октябрҙә Сауд Ғәрәбстанының баш ҡалаһы Эр-Риядта Башҡортостан Президенты Рөстәм Хәмитов Рәсәй Президенты Дмитрий Медведев ҡушыуы буйынса Рәсәйҙең рәсми вәкиле булараҡ Сауд Ғәрәбстаны Короллегенең тәхеткә ултырырға тейешле принцы, Министрҙар Советы рәйесе урынбаҫары, оборона һәм авиация министры, Ҡораллы көстәренең Генераль инспекторы Солтан бен Абдель Азиз Аль-Сауд үлеп ҡалыу сәбәпле ҡайғы уртаҡлашыу матәм тантанаһында ҡатнашты.
Башҡортостан Президентын принц Наиф бен Абдель Азиз Аль Сауд ҡаршы алды. Рөстәм Хәмитов Король ғаиләһе ағзаларының, Короллектә йәшәүселәрҙең ҡайғыһын уртаҡлашты һәм мәрхүмдең Сауд Ғәрәбстанын нығытыуға һәм үҫтереүгә ҙур өлөш индергән көслө лидер һәм билдәле сәйәсмән булыуын билдәләне.
— Был ҡайғылы юғалтыу сәбәпле һеҙҙең, яҡындарығыҙҙың һәм Сауд Ғәрәбстаны халҡының ҡайғыһын уртаҡлашам, — тине Башҡортостан Президенты Король ғаиләһе ағзалары менән осрашыуҙа.
Наиф бен Абдель Азиз Аль Сауд үҙ сиратында Сауд Ғәрәбстанының Рәсәй, шул иҫәптән Башҡортостан менән дуҫлыҡ мөнәсәбәттәрен үҫтерергә һәм нығытырғы йыйынғанын белдерҙе, тип хәбәр итә республика башлығының матбуғат хеҙмәте. Әйткәндәй, Совет Рәсәйенең ғәрәп илдәрендәге тәүге тулы хоҡуҡлы вәкиле Кәрим Хәкимов нәҡ Башҡортостандан.


text:
Силәбелә VI «Уралдың дуҫлыҡ сәскәһе» фестивале үтте
Силәбелә VI «Уралдың дуҫлыҡ сәскәһе» милли мәҙәниәттәр фестивале тамамланды. Сара Н.Орлов исемендәге Силәбе драма театрында үтте.
Фестиваль сиктәрендә биҙәү-ҡулланма сәнғәте күргәҙмәһе үтте, тип хәбәр итте Башҡортостан Республикаһының Силәбе өлкәһендәге Даими вәкиллегенең матбуғат секретары Михаил Хәбиров. Унда китаптар, балаҫтар, халыҡ музыка ҡоралдары, милли кейемдәрҙә ҡурсаҡтар, төрлө халыҡ костюмдары тәҡдим ителде.
Силәбе өлкәһе башҡорттары ҡоролтайы менән тәҡдим ителгән башҡорт тирмәһе ҡунаҡтарҙа ҙур ҡыҙыҡһыныу уятты. Уны ойоштороуҙа «Регион» яуаплылығы сикләнгән йәмғиәте директоры Наил Шәйҙуллин ярҙам иткән.
Мәҙәни программа барышында Силәбе мәҙәниәт һәм сәнғәт академияһы студенты Инвир Хисаметдинов башҡорт бейеүен оҫта башҡарып, тамашасыларҙы таң ҡалдырҙы.
Экскурсиялар үткәреп, Башҡортостан Республикаһының Милли музейы белгестәре методик ярҙам күрһәтте.
Байрамда Силәбе өлкәһенең мәҙәниәт министры Алексей Бетехтин, Силәбе өлкәһе Хөкүмәте һәм Закондар сығарыу йыйылышы вәкилдәре ҡатнашты.
Башҡорт коллективтарынан тыш тетар сәхнәһендә «Урал» дәүләт бейеү ансамбле солистары, Мәҙәниәт һәм сәнғәт академияһының халыҡ уйын ҡоралдары оркестры, «Айгөл» ансамбле, «Ералаш» коллективы һәм өлкәнең башҡа милли-мәҙәни үҙәктәре солистары һәм коллективтары сығыш яһаны.
Фестивалде ойоштороусылар – Силәбе өлкәһенең Мәҙәниәт министрлығы, «Халыҡтар дуҫлығы йорто» өлкә дәүләт учреждениеһы, Силәбе өлкәһенең «Силәбе өлкәһе халыҡтары ассамблеяһы» милли-мәҙәни йәмғиәттәр ассоциацияһы, «Берҙәм Рәсәй» партияһының төбәк бүлексәһе.


text:
Илнур Әминев Өфө ҡалаһының Йәштәр сәйәсәте комитеты рәйесе итеп тәғәйенләнде
ӨФӨ, 2015 йыл, 2 апрель. /«Башинформ» мәғлүмәт агентлығы, Ләйлә Аралбаева/.
Илнур Әминев Өфө ҡалаһы хакимиәтенең Йәштәр сәйәсәте комитеты рәйесе итеп тәғәйенләнде. Был хаҡта ведомствоның рәсми сайтында хәбәр ителә.
Илнур Ғәбдинур улы Әминев 1988 йылда Өфөлә тыуған. Башҡорт дәүләт университетын, «Юғары иҡтисад мәктәбе» милли тикшеренеү университетын һәм О.Е.Кутафин исемендәге Мәскәү дәүләт юридик университетын, Юғары иҡтисад мәктәбе аспирантураһын тамамлаған. Федераль һәм республика власть органдарында, Мәскәүҙең һәм Башҡортостандың ғилми ойошмаларында эшләгән.


text:
Башҡортостандан хәрби хеҙмәткә саҡырылыусыларҙы бөтөн Рәсәй территорияһы буйлап эҙләйәсәктәр
Башҡортостандан хәрби хеҙмәткә саҡырылыусыларҙы бөтөн Рәсәй территорияһы буйлап эҙләйәсәктәр. Был турала 26 ғинуарҙа көҙгө хәрби хеҙмәткә саҡырыу йомғаҡтарына арналған матбуғат конференцияһында БР хәрби комиссары вазифаһын башҡарыусы Илдар Баһаутдинов хәбәр итте.
Хәрби комиссар һүҙҙәренсә, 411 кеше ғәфү итерлек сәбәптәре булмай тороп республика хәрби комиссариаттарына килмәгән. 380 егеткә ҡарата РФ Тикшереү комитетына күрһәтмә ебәрелгән. 484 кеше ҡасып йөрөгәне өсөн административ яуаплылыҡҡа тарттырылған.
— Хәрби иҫәптән төшмәйенсә илдең икенсе төбәктәренә сығып киткән егеттәр ҙур борсолоу тыуҙыра, — тип билдәләй Илдар Баһаутдинов. – Республикала хәрби иҫәптән төшөп, йәшәгән урындары буйынса иҫәпкә баҫһындар өсөн генә беҙ бөтөн Рәсәй Федерацияһы биләмәһенән был кешеләрҙе эҙләп табыу буйынса айлыҡ иғлан итәбеҙ.


text:
Фото:
Башҡортостанда Милли теннис үҙәген төҙөү планлаштырыла
Фото:
Кесе йома, 10 ноябрҙә, Башҡортостан Президенты Рөстәм Хәмитов Рәсәй Теннис федерацияһы президенты Шамил Тарпищев менән осрашты.
Осрашыуҙа Башҡортостанда был спорт төрөн үҫтереү мәсьәләһе тикшерелде.
— Һеҙҙе күптән көттөк, килеүегеҙгә бик шатбыҙ, — тине республика Президенты. – Башҡортостан – теннис республикаһы. Был өлкәлә беҙҙең матур йолаларыбыҙ, бай тарихыбыҙ бар, белгестәр ҙә етди әҙерләнгән. Ҡасандыр Салауат ҡалаһы ла теннис үҙәге булып торҙо, әммә төрлө сәбәптәр арҡылы хәҙер унда теннис юғары кимәлдә түгел. Ләкин был спорт төрөн артабан үҫтерәсәкбеҙ.
Рөстәм Хәмитов ҙур теннисты үҫтереү буйынса пландары менән бүлеште.
— Беҙгә ярҙам итерһегеҙ, Федерация һәм республика араһында хеҙмәттәшлек итеү тураһындағы килешеүгә ҡул ҡуйырһығыҙ, тип ышанабыҙ. Спорт объекттары менән танышырға, аҙаҡтан ҙур ярыштар үткәреү өсөн уларҙы үҙебеҙҙә төҙөргә теләр инек.
Беҙ һәр яҡлап хеҙмәттәшлек итергә әҙербеҙ. Теннис федерацияһы менән эшләргә, кәрәк икән, унда яҡшы белгестәребеҙҙе ебәрергә була. Был эштә шәхсән үҙем ҡатнашырға әҙермен. Шуға күрә һеҙ килеп ҡайтҡандан һуң, барлыҡ теннис донъяһының: «Эйе, Өфө яңынан күтәрелә», — тип әйтеүен теләр инем, — тип һыҙыҡ өҫтөнә алды Президент.
— Өфө, Башҡортостан теннис өлкәһендә йолаларға бай, улар Советтар Союзы заманынан уҡ ҡалған. Шулай уҡ бында яҡшы тренерҙар, спортсыларҙы техник яҡтан тәьмин итеү йәһәтенән яҡшы белгестәр бар. Башҡортостан был йәһәттән көслө төбәктәрҙең береһе булып тора. Һеҙ әйткәндәрҙе бергәләп тормошҡа ашырыуға өлгәшһәк, барыһы ла тиҙ арала алға китәсәк, — тип билдәләне Шамил Тарпищев.
Шамил Тарпищев Президентҡа Башҡортостанда теннис буйынса Рәсәй чемпиондарының булыуын да иҫләтте.
— Халыҡ-ара теннис федерацияһы статистикаһы буйынса, беҙҙҙең ил һуңғы 10 йыл эсендә донъя теннисында беренсе килә. Теннис менән 207 ил шөғөлләнә. Халыҡ-ара федерация ағзалары араһында 200-ҙән ашыу илдә 4 спорт төрө бар: теннис, волейбол, футбол һәм еңел атлетика. Хәҙер донъя теннисында спортсылар йыл әйләнәһенә уйнай.
2012 йылдың ғинуар айында уҡ Өфөлә 12 йәшкә тиклемге спортсылар өсөн халыҡ-ара балалар турнирын үткәреү планлаштырыла. Бынан тыш, ғинуар-февраль айҙарында Рәсәйҙең балалар командаһы йыйылышы, шулай уҡ зона Европа ярыштары үтәсәк, тип хәбәр итте Шамил Тарпищев.
Өфөлә Теннис үҙәге 2012 йылда төҙөлә башлаясаҡ, тип ышана Шамил Әнүәр улы. Әлеге ваҡытта спорт бинаһы өсөн майҙансыҡ һайлана, шулай уҡ 8-10 проект тәҡдим ителәсәк.